text:
CCF 146 B
TSB D 136
1 Tað býr ein jomfrú for sunnan Lund,
og hana biður kongur við Oyrarsund.
2 “Frúgvin ið býr í Eysturkongaríki,
hana vilja vær lokka og svíkja.
3 Vit lokka hana við gulli reyð,
tí henni er faðir og móðir frá deyð.”
4 Hann sendi henni ið fyrsta,
tað reyðargull í kistu.
5 Hann sendi henni ið annað,
reyðargull í kannu.
6 Hann sendi henni ta triðju,
gullbelti um sína miðju.
7 Hann sendi henni tað fjórða,
silvurspentar skógvar.
8 Hann sendi henni tað fimta ting,
ein so fagran gullring.
9 Hann sendi henni ein náttargala,
hann kundi so væl við frúnna tala.
10 “Hoyr tú, fagri náttargali,
hvat vil tín harri fyri gávur hava?”
11 “Tað vil mín harri for gávur fá,
tygara vilja og blíða já.
12 Tað vil mín harri fyri gávur hava,
tygara vilja og blíðan tala.”
13 “Tó mær er faðir og móðir frá deyð,
hann lokkar meg ikki við gull so reyð.”
14 Jomfrúin stendur í høgalofts svala,
hon sær skip eftir havi fara.
15 Seglini vóru av silki rein,
og mastrarnar av hvíta hvalbein.
16 Snekkjan rennur í stríðan streym,
og so sendi hon sínar gávur heim.
17 Gullið tað eftir bunkanum rann,
so sendi hon sínar gávur fram.
18 “Tú bið tín harra sigla og ró,
slætt aldriga skal hann fáa mín tró.
19 Tú bið tín harra sigla um á,
men aldri skal hann meg í talu fá.”
20 Og so skiltust tey við Oyrarsund,
og frúgvin búði aftur for sunnan Lund.
CCF 146 B
TSB D 136
Handrit: Savn Schrøters, 1825 (Ny kgl. Saml. 346,8°) nr. 17. Schrøters Blandinger, Savn Hammershaimbs (AM, Access. 4), nr. 21
Útgávur:
1. Danmarks gamle Folkeviser II. Udgivet 1854-56 af Svend Grundtvig, s. 235.
2. Føroya kvæði (N. Djurhuus greiddi til útgávu 1972), Band VI, s. 138.
3. Føroya kvæði (Inngangur og úrtøk eftir Dánjal Niclasen, 2004) 31. bind, s. 138.
Heimild: Úr Suðuroy: Johan Hendrik Schrøter (1771 -1851), Vági, 1825.
Ein riddari sendir ungari moyggj dýrmætar gávur og roynir soleiðis at vinna hana. Ymiskir endar: cD: Hon sendir honum vakurt skip at lata hann vita, at hon viðurkennir hann. cD: Mamma hennara (F: ein náttargali, ið dugir at tosa, sum er ein av gávunum frá honum) avdúkar, at hann hevur einki gott í hyggju. cD: Biðilin kemur sjálvur, fer heim við moynni og giftist við henni.
á føroyskum: CCF 146 (eisini á donskum)


c: text/html

text:
Ávirkan av grágás á grasvøkstur á bønum
Spurningur
Hvørja ávirkan hevur grágás á grasvøkstur í bønum, og hvussu ávirkast grasúrtøkan?
Tíðarskeið
2012-2015.
Orsøkin til royndina
Grágásin tók at nørast í Føroyum í 1980unum. Áðrenn hetta var hon sera sjáldsom. Okkurt hendinga par var at síggja um várið og heystið og altíð langt burtur frá fólki og bygdum øki. So við og við gjørdist hon naskari og fór at leggjast í bøin, serliga væl taðaðan bø við nógvum grasvøkstri. Seinast í 80unum byrjaðu bøndur so smátt at merkja trupulleikarnar av gæsnum. Talið er vaksið á hvørjum ári, og nú eru tær ein stórur trupulleiki hjá bóndum og elva til peningaligan miss.
Tað eru serliga mjólkneytabøndurnir, sum merkja sviðan. Teir hava allir tørv á nógvum grasi, og taða tí bøin væl og nógvir sláa sama stykki tvær ferðir sama ár – onkuntíð tríggjar ferðir.
Endamál við royndini
Tá royndin byrjaði, var grágásin friðað, og bøndur sóknaðust eftir einari broyting í fuglaveiðilógini, sum kundi geva teimum loyvi til at skjóta eftir gæsnum, tá tær eru í bønum, fyri at styggja tær út í hagan. Endamálið við royndini var at fáa tøl til vega, sum kundu vera grundarlag undir arbeiðnum við lóggávuni á hesum øki.
Mannagongd
Royndin var gjørd hjá Jógvan Joensen á Sandi á bø, sum er friðaður fyri seyð alt árið. Har vóru tólv royndarpuntar gjørdir á tveimum stykkjum. Helvtin av teimum vóru girdir við 60 cm høgum høsnahegni, og tráður spentur yvir, so gæsnar ikki sluppu til puntin. Hin helvtin var avsett við einum lítlum pinni í hvørjum horni, soleiðis at gæsnar høvdu fría atgongd til puntin. Annað royndarstykkið bleiv sátt við grasfræ í 2012 (her nevnt nýggjur bøur), og hitt var sátt fyrr (her nevnt eldri bøur). Alt økið er taðað eins.
Skrásetingar
Skrásetingarnar vardu í trý ár, frá 2013 til 2015. Samstundin sum bóndin slerdi bøin, varð grasið í royndarpuntunum eisini sligið. Tað bleiv vigað nýsligið, síðani turkað í ovni til øll vætan var farin úr og so vigað aftur. Síddin á grasinum á bønum var máld nakrar ferðir veturin 2012/13. Samansetingin av grassløgum var máld í 2013.
Úrslit
Nýggi bøurin varð sligin 2 ferðir í 2013. Hini árini varð hann sligin einaferð um árið. Eldri bøurin bleiv sligin einaferð um árið øll royndarárini. Úrslitini vístu rímiliga stóran mun í úrtøku millum friðaðu økini og tey, har gásin sleppur til.
Úrslitini vísa, at 1. árið á nýsáddum bø er munurin í úrtøku sera stórur millum økini, sum hava verið friðað fyri gás og tey, har gásin sleppur framat. Samlaða úrtøkan 1. árið var 14.591 kg av turrevni/ha (ha=10.000m²) á friðaðu økjunum og 9.605 kg, har gásin sleppur til. Annað og triðja árið er munurin minni. Í prosentum gevur friðaður bøur 52 prosent meira 1. árið, 24 prosent annað árið og triðja árið er munurin 21 prosent. Á tí eldra bønum var munurin 17 prosent í miðal fyri tey trý royndarárini.
Talva 1. Grasúrtøka á nýveltum bø trý tey fyrstu árini við og uttan gásabit.
Talva 2. Miðalúrtøka fyri árini 2013, 2014 og 2015 á eldri bø við og uttan gásabit (ein slóttur um árið).
Talva 3. Sídd á grasi við og uttan gásabit 1. árið á nýggjum bø.
Talva 4. Ávirkan av gásabiti á ymisku grassløgini 1. árið á nýggjum bø.
Mynd 1. Nýggjur bøur. Innanfyri hegnið er friðað fyri gás. Uttanfyri sleppur gásin til. Ovara myndin er tikin 26. mars 2013, tann niðara myndin er tikin 11. mai 2013

robotstxt: allowed

filter: keep


text:
Skrivar tú trygging verður eisini leitað eftir øðrum endingum av orðinum sum t.d. tryggingar og tryggingarvirksemi.
Skrivar tú ?trygging verður leitað eftir orðum sum t.d. lívstrygging og lívstryggingar.
Skrivar tú ”trygging” verður einans leitað eftir júst hesum sniðnum av orðinum.
30. januar 2019Nr. 9001
Rundskriv um tænastuferðir uttanlands
(Til stjórnarráðini og stovnar landsins)
1. Heimild
1.1. Við heimild í § 18, stk. 2 í fráboðan nr. 109 frá 18. september 2015 um býti av málsøkjum landsstýrisins millum landsstýrismenninar og eftir at hava fingið samtykki til tess á landsstýrisfundi, verður ásett:
2. Endamál
2.1. Við hesum verður lýst, hvussu útreiðslur, ið standast av einari tænastuferð uttanlands, verða endurgoldnar og hvussu ferðauppgerð verður gjørd.
3. Hvønn er rundskrivið galdandi fyri
3.1. Hetta rundskriv er galdandi fyri stjórnarráðini og stovnar landsins.
3.2. Landssjúkrahúsið er ikki umfata av punkt 4.5. í hesum rundskrivi, men skal tó lata Gjaldsstovuni upplýsingar um allar tænastuferðir.
4. Ferðauppgerð
4.1. Uppgerð fyri uttanlandsferð skal vera gjørd upp sambært avtalu millum Fíggjarmálaráðið og Felag Tænastumanna Landsins.
4.2. Talan er um tænastuferð, tá ið ferðin er ein neyðugur liður í tænastuni, og tænastustaðið hevur góðkent ferðina sum eina tænastuferð.
4.3. Tænastustaðið gevur starvsfólkinum ferðaloyvi, áðrenn tænastuferðin verður løgd til rættis.
4.4. Tænastustaðið leggur tænastuferðina til rættis, í samráð við starvsfólkið, og ger m.a. av, hvussu ferðast skal, og um starvsfólk skal liggja nátt ella um ferðast skal aftur og fram sama dag.
4.5. Ferða-avrokningarskipanin hjá Gjaldsstovuni skal nýtast.
4.6. Áðrenn uppgerðin verður flýggjað til bókingar, hevur tænastustaðið ábyrgdina av, at uppgerðin er eftirroknað, við tí fyri eyga, at útrokningarnar eru rættar, at reglurnar í hesum rundskrivi eru fylgdar og at útreiðslur eru skjalprógvaðar.
4.7. Avroknað skal verða innan 3 vikur eftir heimkomu.
4.8. Starvsfólk hava ikki loyvi at brúka bonusstig ella annan avsláttur, ið eru vunnin á tænastuferð, til privata nýtslu.
5. Dagpeningur og útreiðslur til hotell fyri tænastuferðir
5.1. Fyri tænastuferðir til Danmarkar er dagpeningurin kr. 360,- um dagin fyri hvønn byrjaðan dag.
5.2. Goldið verður fyri innivist á hotelli í Danmark eftir rokning, tó í mesta lagi kr. 1.000,-. íroknað MVG. Í serligum føri kann tænastustaðið góðkenna hægri útreiðslur til hotell, tá skal ein frágreiðing um orsøkina leggjast við ferðauppgerðini.
5.3. Fyri tænastuferðir aðrastaðni enn í Danmark verða hesar upphæddir nýttar:
5.4. Fyri innivist á hotelli verður goldið eftir rokning, tó í mesta lagi upphæddin, ið stendur í yvirlitinum omanfyri. Í serligum føri kann tænastustaðið góðkenna hægri útreiðslur til hotell, tá skal ein frágreiðing um orsøkina leggjast við ferðauppgerðini.
5.5. Á tænastuferð til lond, har ongin hotelldispositiónsupphædd er ásett, verða rímiligar útreiðslur til hotellkamar ella aðra góðkenda gisting endurrindaðar móti skjalprógvi.
5.6. Eru útreiðslur til hotell ikki skjalprógvaðar, fær starvsfólkið eina náttarviðbót á kr. 230,- fyri hvørja nátt.
5.7. Skipar tænastustaðið fyri gisting, er gisting partur av skeiðsgjaldi ella endurrindar tænastustaðið útreiðslur fyri hotell, kann ikki samstundis verða latin náttarviðbót.
5.8. Ferðast starvsfólk saman við fólki, ið ikki er partur av tænastuferðini, t.d. sínum maka, verða útreiðslurnar til hotellkamar endurgoldnar við í mesta lagi teirri upphædd, ið gistingarkostnaðurin fyri starvsfólkið hevði verið.
5.9. Á tænastuferð til lond, har ongin dagpeningaupphædd er ásett í yvirlitinum omanfyri, verða dagpengar goldnir eftir donsku satsunum fyri viðkomandi land. Sí rundskriv frá Moderniseringsstyrelsen https://modst.dk/media/18850/002-18.pdf
5.10. Leingir starvsfólkið tænastuferðina, verða eyka dagar roknaðir sum frídagar. Endurgjald verður ikki veitt fyri útreiðslur, ið standast av tí og dagpeningur og náttarviðbót verður ikki goldin fyri frídagarnar.
5.11. Dagpeningurin er ætlaður til at gjalda fyri útreiðslur til máltíðir og smærri útreiðslur.
5.12. Neyðugar, tænastuliga grundaðar útreiðslur, sum ikki eru nevndar í hesum rundskrivi, verða endurrindaðar móti skjalprógvi.
5.13. Eru útreiðslur ikki skjalprógvaðar, verður onki endurgjald latið. Er skjalprógv burturmist, ella ikki til at fáa, kunnu útreiðslur í serligum føri verða endurgoldnar móti undirskrivaðari váttan, sum sannar útreiðslurnar.
6. Frádráttur í dagpeninginum
6.1. Fær starvsfólkið fríar máltíðir í í sambandi við tænastuferðina verða dagpengarnir minkaðir við ávikavist 30% fyri døgurða og 30% fyri nátturða.
6.2. Full viðbót verður veitt upp í 28 dagar. Á tænastuferð uttanlands verða dagpengarnir minkaðir við einum triðingi eftir 28 dagar.
7. Útreiðslur til flutning
7.1. Sum meginregla skal alment flutningsfar verða brúkt á tænastuferð.
7.2. Tænastustaðið kann loyva, at annað ferðasamband verður brúkt, t.d. Airport Shuttle-skipanin.
7.3. Tænastustaðið kann eisini loyva, at starvsfólk brúkar egnan bil. Tá fær starvsfólkið endurgjald sambært reglunum um endurgjald fyri nýtslu av egnum bili í tænastuørindum, tó í mesta lagi tað, sum alment ferðasamband, ella líknandi tænastur sum t.d. Airport Shuttle-skipanin hevði kostað.
7.4. Starvsfólk fær endurrindað skjalprógvaðar flutningsútreiðslur, sum standast av tænastuferðini.
8. Ferðatrygging
8.1. Tænastustaðið hevur ábyrgd av, at starvsfólk eru tryggjað, tá tey fara á tænastuferð. Víst verður til rundskriv nr. 9000 frá 21. november 2003 um tryggingarviðurskifti landsins.
9. Ferðaforskot
9.1. Í teimum førum ferðaforskot verður latið, so verður hetta umsitið av einstaka tænastustaðnum.
9.2. Metast skal um forskotið, so upphæddin verður so neyv veruliga kostnaðinum á endaligu ferðauppgerðini sum til ber. Upphæddirnar í hesum rundskrivi skulu verða nýttar til at meta um, hvussu stórt forskotið eigur at vera.
10. Skráseting
10.1. Gjaldstovan ásetur mannagongdir í sambandi við at ávísa, bóka og onnur tílík viðurskifti.
10.2. Útreiðslur fyri tænastuferðir uttanlands hjá alment settum skulu verða bókaðar á standardroknskaparkontu 14.11 (Sí kontuskipan landsins, hvørjar útreiðslur hettar fatar um.)
11. Gildiskoma
11.1. Hetta rundskriv kemur í gildi 1. februar 2019. Samstundis fer úr gildi rundskriv nr. 9000 frá 1. mars 2013.
Fíggjarmálaráðið, 30. januar 2019
Kristina Háfoss (sign.)
landsstýrismaður
/ Jan Mortensen (sign.)


text:
Mín Jólabók 2016
Bókadeild Føroya Lærarafelags
- Síður: 88
- Útgávuár: 2016
- Upprunamál: føroyskt
- Innbinding: innbundin
- Rithøvundur: Ymiskir
- Myndir: Fleiri
Mín jólabók 2016 er eitt gott alternativ til vanliga pakkakalendaran. Fittar søgur, yrkingar, tekningar og ítriv at stytta sær stundir í myrku, køldu tíðini upp undir jól. Bókin er býtt upp í 24 partar, so okkurt er at gera hvønn dag upp undir jól. Vælkendu vættrarnir hjá Janusi á Húsagarði eru klárir við forvitnisligum uppgávum at loysa og dámar tær stuttligar, spennandi ella kanska ræðandi søgur, er bara at blaða upp og fara at lesa, tí alt hetta og meira er at finna í ársins útgávu.


text:
Pseudovísindi
Eitisvísindi ella pseudovísindi (pseudo- úr grikskum, falskt) eru evni, sum verða førd fram, sum um tey hava grundarlag í vísindaligum arbeiðslagi, men ikki hava tað.[1]
Eyðkenni[rætta | rætta wikitekst]
At pseudovísindi ikki brúkar vísindaligt arbeiðslag kann vísa seg á ymiskan hátt, t.d. við at hava eitt ella fleiri av hesum eyðkennum:
- Veikleikar, trot uppá definitiónir, trot uppá neyvleika, so uppáhald illani kunnu roynast við kanningum.
- Arbeiðið søkir ikki ta frágreiðingina, sum krevur fæstar fortreytir (rakiknívur Ockhams).
- Mótstøða móti at royna uppáhaldini eftir veriligum visindaligum arbeiðshættum.
- Brúka vísindaligt mál misvísandi ella skeivt.
- Selektiv nýtsla av próvtilfari, ov stór vekt á einkulttilburðir.
- Uppáhaldini eru av slíkum slagi, at tey kunnu ikki falsifiserast.
- Øvugt próvførsla (tað, at eitt uppáhald ikki kann mótprógvast, verður tikið sum prógv fyri uppáhaldinum).
- Søkir ikki menning, broyting ella framstig innan økið.
Keldur[rætta | rætta wikitekst]
- ↑ Politikens blå ordbøger: "Nudansk Ordbog", andet bind M-Ø; Politikens Forlag, København 1953; s. 149


text:
Fyri at taka lærling er neyðugt hjá fyritøku ella stovni at hava eina læruplássgóðkenning. Fyri at gerast lærupláss, skal fyritøkan/stovnurin hava útbúgvið fólk, ið kann veita nøktandi upplæring. Tað er Yrkisnevndin, ið góðkennir lærupláss.
Soleiðis verður søkt um læruplássgóðkenning:
Útbúgvingartíðin kann verða stytt grundað á arbeiðsroyndir ella skúlagongd. Meginreglurnar fyri stytting kunnu lesast her. Hevur tú meira enn 2 ár av fult viðkomandi arbeiðsroyndum, fært tú 6 mánaðir í stytting av verkligu læruni. Hevur tú eitt nú búskaparbreyt á miðnámi, gevur hetta 2 ár av stytting til útbúgvingina innan handil ella skrivstovu.
Metir tú teg hava serligar royndir ella fortreytir fyri at fara undir eina útbúgving, men hesar eru ikki fevndar av meginreglunum, ber til at søkja Yrkisnevndina um stytting í lærutíðini. Í slíkum føri skalt tú senda eina umsókn til Yrkisdepilin, har tú greiðir frá tínari støðu. Umsóknin verður síðani viðgjørd í Yrkisnevndini.
Fyrstu 6 mánaðirnir av lærutíðini, ber til hjá báðum pørtum at uppsiga ein lærusáttmála, uttan at tað er neyðugt at partarnir eru samdir um at uppsiga sáttmálan. Eftir at 6 mánaðir eru farnir, kunnu partarnir ikki einsíðis siga upp lærusáttmálan. Tó kann lærusáttmáli sigast upp, um báðir partar skrivliga vátta hesum. Meginreglan er sostatt, at báðir partar skulu skriva undir, tá slík broyting verður gjørd í lærusáttmálanum.
Tað kemur fyri, at annar parturin ikki vil skriva undir. Talan er tá um ósemju millum lærling og lærupláss. Ein tílík ósemja kann leggjast fyri yrkisnevndina, sum skal royna semju. Fæst semja framvegis ikki millum partarnar, kann málið verða lagt fyri eina sáttmálanevnd.


text:
Arminia Bielefeld tapti aftur í dag, og aftur kom Jóan Símun Edmundsson ov seint á vøllin til at gera mun. Arminia Bielefeld tapti í dag 2-1 á útivølli móti Wolfsburg. Føroyski landsliðsspælarin fekk bara fýra minuttir á vøllinum.
Tað er longu nakað síðani, at Jóan Símun Edmundsson kom inn móti FC Køln og vann fyrsta dystin fyri Arminia Bielefeld í fleiri ár í bestu deildini. Dystin eftir fekk hann nakrar fáar minuttir og mundi skorað aftur.
Seinastu tveir dystirnar hevur hann fingið nakrar heilt fáar minuttir. Í dag var Wolfsburg á odda 2-0 aftaná tjúgu minuttir. Teir skoraði í 19. og 20. minuttir. Seinni málskjúttin var Maximilian Arnold, sum í oktobur 2015 skoraði móti føroyska U21-landsliðnum við týska U21-landsliðnum.
Móti dystarenda kom Arminia Bielefeld betri við og Sven Schipplock minkaði um munin. Tríggjar minuttir fyri tíð kom Uwe Neuhaus, venjari, til tað niðurstøðu at skifta ein av vandamestu spælarum hjá Arminia inn. Tað var for seint til at gera nakran mun.
Eftir eina spennandi byrjan við einum sigri og einum javnleiki, so verður Arminia Bielefeld nú standandi á fýra stigum fyri fimm dystir.


text:
Eins og seinastu viku, fingu vit rættiliga nógv av Game of Thrones, ein heilan tíma og 13 minuttir. Og framleiðarnir hava fingið sera nógv burturúr hesar 73 minuttirnar, við bæði drama, romantikki og kríggj.
Parturin roynir at samantvinna tað, sum er hent áðrenn, og tað sum fer at henda, og á tann hátt er hann er tvíbýttur. Vit hyggja aftur á undanfarna kríggi, umframt at vit eru í Kings Landing.
Nógv hendi í seinasta parti, og tí eru nógvir leysir endar, sum líka skulu bindast saman, og tí hava vit sjálvandi nakrar kravdar jarðarferðir og minningarorð. Her vóru tær klassisku løturnar har mann mintist tey deyðu. Umframt hetta hevði Jon eina hátíðarliga talu.
Tá man hevur syrgt, noyðist man sjálvandi at hátíðarhalda stóra sigurin við einari veistlu, og fyri eina ferðs skyld eru øll fólk faktisk glað í eina løtu, nakað sum brýtur frá restini av sesongini.
Har seinasti partur var sera myrkur og dapur, er hesin ljósari. Hesin gleðin sæst við at tey spýla seg heilt út og keypa Star Bucks takeaway. Umframt aðrastaðni í verðini, er Starbucks eisini farið at marknaðarføra seg í Westeros. Spent bíða vit eftir at Starbucks ketan skal koma til Kings Landing eisini.
Eisini var meira romantikkur enn vit áður hava sæð í sesongina, sum so fekk bæði positivt og negativt útfall.
Eisini eru etisk og taktisk aspektir. Loynidómurin hjá Jon er í umferð, og Daenerys reagerar uppá hetta. Nú verður áhugaverdi spurningurin hvussu hetta fer at spæla av, og hvør fer at sita á trúnuni. Klárar Jon at standa fast við orð sítt um at vera trúgvur móti drotningini? Ella fer tað hála spælið hjá Varys at verða avgerandi fyri úrslitið?
Bæði Jon og Dany hava víst, at tey kunnu vera sterkir leiðarar og bæði útføllini kunnu blíva áhugaverd.
Í Kings Landing gongur alt ov skjótt fyri seg. Hetta eru ófriðarligar tíðir. Fleiri týdningarmiklir leiklutir doyggja, sum noyðir Daenarys at taka eina avgerð sum áðrenn tóktiskt at vera torfør, men nú er einki val. Vit hava nú tvær ørar drotningar (mad queens) sum eru uppi ímóti hvørjari aðrari.
Nú byrjar kríggið millum tey stóru húsini, og vit fara helst skjótt at fáa at vita hvør vinnur spælið um jarntrúnina.
Parturin fær hálvt fjórða P av fimm. Hetta tí hann hóast longdina virkaði rættiliga pressaður. Tey royndu at kroysta óneyðugt uppí, millum annað tað romantiska, sum kundi verið stytt munandi.
Game of Thrones, umfar 8, partur 4 (3,5/5)
HBO Nordic
Les undanfarnu ummæli av Game of Thrones:
Partur 3: Missa nógv av teimum, vit eru farin at elska
Partur 2: - Helst bíligasti partur í hesari sesongini
Partur 1: - Game of Thrones leggur ikki hart út


text:
Debrecen
Debrecen (IPA: /'dɛbrɛtsɛn/) er næstørsti býur í Ungarn og hevur umleið 207.270 íbúgvar (2010). Debrecen er høvuðsbýur í landslutinum Hajdú-Bihar og liggur umleið 35 kilometrar frá markinum til Rumenia og umleið 220 kilometrar eystanfyri høvuðsstaðin Budapest. Býurin er ein stórur universitetsbýur við lesandi úr øllum heiminum.
Søga[rætta | rætta wikitekst]
Býurin varð fyrstu ferð nevndur í 1235 sum "Debrezun".
Jødiskt samfelag[rætta | rætta wikitekst]
Jødar fingu fyri fyrstu ferð loyvi til at búseta seg í Debrecen í 1814. Við fólkateljing vóru 118 jødiskir menn taldir eftir fýra árum. Tjúgu ár seinni fingu jødar loyvi til at keypa jørð og bústaðarhús. Í 1919 var 10% av íbúgvunum í býnum jødar, tá vóru yvir 10.000 skrásett í jødiska samfelagnum í býnum, og tey áttu nærum helmingin av størri ognum í og kring býin.[1]
Tær ungarsku antisemitisku lógirnar frá 1938 førdu til at nógvar fyritøkur noyddust at lata aftur, og í 1939 vóru nógvir jødar senir til arbeiðsleir í Ukraina, har ið mong teirra doyðu í minuøkjum.[1]


text:
- Broyting í innsavning á Sandoynni
- IRF nevndin á vitjan í Suðuroy
- Prísbroytingar pr. 1. november 2020
- Rottangatøming: Fuglafjørður
- Hvussu gagnnýtir tú tilfeingið, tá tú flettir?
- Burturbeining av leivdum frá fletting
- IRF við átaki at endurvinna matleivdir
- J&K Petersen vann útbjóðingina
- Hevur tú ongan posa eftir?
- Hugsið um umhvørvið, tá tit taka nátar
- IRF sendir glas frá húsarhaldum til endurvinning
- Dagur fyri kommunal bingju- og endurnýtslupláss
- Høvdavirkið og IRF gjørt 10 ára fjarhitasáttmála
- 2019 eitt spennandi ár hjá IRF
- Hvussu nógv skilja tit á tínum arbeiðsplássi?
- Seinasta ballan brend
- Aðalfundur útsettur til 22. mai 2020
- Nýggj Móttøkuhøll tikin í nýtslu
- Korona og húsarhaldsruskið
- Føroysk myndatekin til ruskíløt
- 249 ár í starvi hjá IRF
- Í starvsvenjing hjá IRF
- Hevur tú ongan posa eftir?
- 25 ár í starvi hjá IRF
- Prísbroytingar pr. 1. februar 2020


text:
Nú hin sætta vinnustevnan í FaroExpo-røðini verður hildin í Runavík, hevur Jákup Hansen, sum hevur ítróttarhøllina undir sær, starvast sum umsjónarmaður í samfull 28 ár.
Øll árini, síðan Eysturoyar Vinnulívsfelag tók stig til vinnustevnuna FaroExpo, hevur ítróttarhøllin í Runavík verið karmur um vinnuliga partin av tiltakinum.
Uppi í FaroExpo hongur eisini ein almenn ráðstevna við fyrilestrum, sum tey fyrru árini varð hildin í Kelduni í Skálafirði. Nú Løkshøll er bygd í Runavík, er uppaftur høgligari hjá luttakarum á vinnustevnuni eisini at verða við til fyrilestrarrøðina, sum verður hildin undir sera góðum umstøðum - annað árið á rað í Løkshøll.
Almenna ráðstevnan við áhugaverdum fyrilestrarhaldarum verður seinnapartin í morgin.
Jákup Hansen, sum er umsjónarmaður í Ítróttarhøllini í Runavík, er ein av teimum, sum seinastu seks árini hevur verið við til at skapt góðu karmarnar um vinnuliga partin av FaroExpo.
Men dagliga virksemi og ymisku tiltøkini í Ítróttarhøllini eru á ongan hátt nýtt fyri hann.
Í februar komandi ár verða 28 ár, síðan Ítróttarhøllin í Runavík alment var tikin í nýtslu, men longu 1. oktober í 1983 varð hann settur í starv sum umsjónarmaður.
- Eg havi soleiðis røkt hetta starv í tilsamans 28 ár. Seinastu trý árini havi eg verið einsamallur. Áður hevði eg mann at hjálpa mær, so eg kundi hava frí annað hvørt vikuskifti.
Jákup Hansen sigur, at hansara arbeiðsdagur byrjar klokkan 14, og tað er sjáldan, at hann er leysur úr høllini fyrr enn á midnátt. Í vikuskiftinum eru sum oftast eisini tiltøk.
- Tú kanst ikki tosa um tímar, tá tú hevur eitt slíkt arbeiði, sigur ein fryntligur, vælupplagdur og væl nøgdur umsjónarmaður.
Kelda: portal.fo


text:
Hvalvík
Hvalvík er ein bygd í Streymoy. Bygdin liggur á eysturstrondini á Steymoynni, nakað sunnanfyri brúnna um Streymin og beint sunnanfyri Streymnes. Áin Stórá rennur oman gjøgnum dalin og skilur báðar bygdirnar sundur. Í 2012 varð ein brúgv gjørd yvir um ánna, og ætlanin var at gera gongugøtur framvið ánni.[2] Navnið "Hvalvík" sigur frá, at her er ein av góðu hvalvágunum í landinum. Niðri á Hvalvíksoyruni er góð sandstrond, har mong grindin hevur lagt beinini. Til Hvalvíkar hoyra 24 merkur av jørð, 14 av kongsjørð og 10 merkur av ognarjørð. Festini eru trý. Lendið kring bygdina gevur góðar umstøður at reka landbúnað, sum hevur verið sera umráðandi í eldri tíð. Seinni, tá fiskivinnan fór at gera seg galdandi, misti jarðarbrúkið fyri ein part sín týdning. Menn fóru til skips, og síðan hava eisini aðrir vinnuvegir tikið seg upp, eitt nú innan handverk, flutning, aling og innan handil.
Í Hvalvík heldur fyritøkan Norðsetur til, sum hevur smíðað sniðhús síðan 1980. Fyritøkan fekk sær egnan framleiðslubygning í 1983, og hevur síðan smíðað eina ørgrynnu av húsum kring alt landið. Eisini eru hús útflutt til Týsklands. Norðsetur byggir eisini størri virkisbygningar, eitt nú hallir, skrivstovubygningar og handlar. Á bryggjuni í Hvalvík halda eisini aðrar fyritøkur til við goymslubygningum og øðrum.
Kirkjan í Hvalvík er bygd í 1829, og er bygd úr viði frá skotsku barkini Broon, sum fór á land í Saksun árið fyri. Frammanundan stóð ein eldri kirkja í Hvalvík. Prædikustólurin í Hvalvíkar kirkju varð gjørdur til Havnar kirkju í 1609 og er seinni keyptur til Hvalvíkar. Talan er um eitt sjáldsamt listarverk, ið hevur sína egnu, serligu søgu.
Í Hvalvík er nýggjur dagstovnur bygdur – Barnagarðurin við Kráir, sum rúmar 60 børnum. Skúlin í Hvalvík hevur næmingar frá 1. til 7. flokk, tilsamans úti við 60 børn. Síðan verður hildið fram á Felagsskúlanum á Oyrarbakka. Bygdin er í vøkstri - fólkatalið liggur omanfyri tey 200, og útlit eru fyri, at hesin vøkstur fer at halda fram. Bygt verður nú inn móti Saksunardali, í nattúruvøkrum og friðaligum umhvørvi.
Hvalvíkar Streymnesar Róðrarfelag eigur tríggjar kappróðrarbátar: Báran (5-mannafar), Hvessingur (6-mannafar) og Gamli Hvessingur.[3] Hvessingur hevur vunnið FM átta ferðir við 6-mannaførum monnum (1978, 1980, 1988, 1993, 94, 95, 97 og 99) og tvær ferðir við 6-mannaførum kvinnum (1996 og 1998). Seinastu árini hevur verið samstarvað við Sunda Róðrarfelag um kappróðurin.[4] Hvalvíkingar eru, eins og aðrar bygdir í Sundalagnum, partur av fótbóltsfelagnum EB/Streymur.
Hvessingur hjá Hvalvíkar Streymnesar Róðrarfelag
Keldur[rætta | rætta wikitekst]
Slóðir úteftir[rætta | rætta wikitekst]


text:
C.
CCF 106-V Ca
TSB E 26
1 Eg kann onga skemtan gera,
hvar eg komi í dans,
kvøði um keisaran Karlamagnus
tólvjavningar hans.
2 Eg kann onga skemtan gera,
hvar eg komi á gólv,
kvøði um keisaran Karlamagnus
og hans javningar tólv.
3 Eg kann onga skemtan gera,
hvar eg komi at ríma,
kvøði um keisaran Karlamagnus
og tólvjavningar sínar.
4 Keisarin eigur ein systurson,
hann vil hann ikki gloyma,
setir hann hann í glæstriborg
við fimtan sveinar at goyma.
5 Keisarin eigur ein flótan hest,
slíkur er eingin í landi,
so loypur hann yvir dalar og fjøll
sum eftir sløttum sandi.
6 Keisarin var í stríð í dag,
mongum veitti hann mein,
inntil dagur at kvøldi kom,
tá reið hann sjálvur heim.
7 Keisarin var í stríð í dag,
mongum elvir hann sút,
inntil dagur at kvøldi kom,
tá gekk megin út.
8 “Eg sá kempu í stríð í dag
bæði við gleði og gaman,
sannur faðir av himmiríki
sendi osum saman.
9 Eg sá kempu í stríð í dag,
tílíkan eingin sá,
sannur faðir í himmiríki
lati meg hann ná.”
10 So reið keisarin Karlamagnus
alt upp á hans fund,
tríggjar steinar í barm á sær,
hvør stóð meir enn pund.
11 So reið keisarin Karlamagnus
alt tað ið hestur sprakk,
hann kom fram at kelduni,
sum heiðin lá og drakk.
12 So reið keisarin Karlamagnus
alt upp á hans fund:
“Reis teg upp frá kelduni,
tú ert ein heiðin hund!”
13 Heiðin legðist á vøllin niður,
komu so tíðindi heim,
níggju áir í vatnið runnu,
tað fjaraði av øllum teim.
14 Svaraði keisarin Karlamagnus,
studdist við skjoldið fríða:
“Statt upp, heiðin, og ver títt lív,
eg vil ikki á teg níða.”
15 Heiðin leyp frá kelduni upp,
hann gav honum onga takk,
øvigur eftir grønum vølli
upp á saðilin sprakk.
16 Heiðin upp frá keldu sprakk,
mælti ikki mál,
saðilin og brynja hans
alt var gjørt av stál.
17 Heiðin leyp frá keldu upp,
settist á ørsið stinna:
“Eg sá manga frægari kempu,
kundi meg ikki vinna.”
18 Heiðin upp frá keldu sprakk,
alt fyri uttan ekka:
“Hvussu eitur tú, mikli maður,
tú forðaði mær at drekka?”
19 “Karlamagnus eiti eg,
so eri eg nevndur á sonnum,
kongur og so keisari
yvir kristnum monnum.”
20 “Hoyr tú, keisarin Karlamagnus,
tað tali eg til tín,
gev mær handa fríða hjálm,
hann verður skaði tín!”
21 Svaraði keisarin Karlamagnus
av so tungum stríði:
“Henda hjálm fær eingin av mær,
meðni eg eri á lívi.”
22 Kastaðu øllum váknum
og øllum silvurbondum,
sá sær eingi onnur ráð,
hann tók so kongin á hondum.
23 Bardust teir um hjálmin tann,
tað var mest av sút,
á tann sama fagra dag
tá reið Rólant út.
24 Rólant ríður um borgina,
heldur um ringin reyða:
“Tað kenni eg á sjálvum mær,
at frændi mín er í neyð.”
25 Rólant reikar um borgina,
tað var mest av sút,
hann talar til ein av sveinunum
biður hann lova sær út.
26 Svaraði ein av sveinunum,
sum hurðar hevði í valdi:
“Tú fert ikki av borgini út,
tú ert for ungur av aldri.”
27 Rólant reikar um borgina,
tað var mest av sút,
hann talar til ein av sveinunum
biður hann lova sær út.
28 Svaraði annar av sveinunum,
heldur á brýndum knívi:
“Tú fert ikki av hallini út,
tú ert for ungur á lívi.”
29 Rólant reikar um borgina,
tað gjørdi hann treyður,
hann tók ein av sveinunum
og sló allar hinar deyðar.
30 Rólant slapp av borgini út
á tí sama sinni,
hann fann har ein fríðan hest,
og legði sær í minni.
31 Rólant slapp av borgini út
við so miklan ómak,
hann hevði ikki fleiri orð,
hann setti seg á hans bak.
32 So reið Rólant fyrsta dag,
ikki vildi hestur ganga:
“Sannur faðir av himmiríki,
lati meg stríðið fanga.”
33 So reið Rólant annan dag,
ikki vildi hestur gá:
“Sannur faðir í himmiríki,
lati meg stríðið fá.”
34 So reið Rólant triðja dag,
mangt var honum ímóti,
tá hann kom har betur fram,
hann fann eitt skaft av spjóti.
35 So reið Rólant fjórða dag,
hann sá fram yvir skógva,
sýntist ikki betur enn,
at hann sá fuglar tógva.
36 So reið Rólant fimta dag,
honum leiðist ikki enn,
tá hann kom í skógvin fram,
sá hann tógva menn.
37 Svaraði Janimund, kempan reyst,
tykist hava kent:
“Sjálvur hann hin fányti
hevur teg higar sent.”
38 Svaraði keisarin Karlamagnus,
eyguni at honum rendi:
“Signaður veri tann dýri drottur,
ið teg higar sendi.”
39 Svaraði Janimund, kempan reyst,
heldur sær á gleim:
“Mætari gud hava tit enn eg,
koma tit livandi heim.”
40 Rólant hevði í sínari hond
eitt brotið spjótaskaft,
eg svørji tann eið á mína trúgv,
hann sipaði til so fast.
41 Eg svørji tann eið á mína trúgv,
hann sipaði til so fast:
sundur í tann heidna hund
tann høgra hondin brast.
42 Niður fell tá Dýrindal,
Rólant upp hann treiv:
“Hvør var nærri arvinum?
ei var eg her feigur.”
43 Tað var reystur Rólant jall,
sínum svørði brá,
hann kleyv Janimund, kempuna reysti,
sundur í lutir tvá.
44 Tað var reystur Rólant jall,
heldur sær at gaman,
við hvørt stykki hann av honum høgg,
við hvørt rann hann saman.
45 Svaraði reystur Rólant jall:
“Hetta er størsta undur,
nú skal taka stólp og stein
og føra hann víða sundur.”
46 Tá var reystur Rólant jall ,
glaður foruttan ekka,
hann tók vatn í gyltan lúður
frænda sínum at drekka.
47 Tað var keisarin Karlamagnus,
tá hann vatnið fár,
við báðum sínum eygunum
hann upp til himmals brá.
48 Við báðum sínum eygunum
hann upp til himmals sá:
“Hvar er nú tann mikla kempa,
mær var her íhjá?”
49 Svaraði reystur Rólant jall,
tað var mest av sonnum:
“Bannaður veri búkur hans
bæði av Gudi og monnum.”
50 Svaraði keisarin Karlamagnus,
fell so væl í lag:
“Vit skulu ikki skaða hann,
hvørki hans gull ella fæ.”
51 Svaraði reystur Rólant jall:
“Ei man tað so vera,
Janismunds høvur og Dýrindal
vit skulu í heimi bera.”
52 Frættist tað í hallir heim,
at Janimund sigur fekk,
so var møddur keisarin,
at skúm um nasar gekk.
53 Riðu teir á brekkuna upp,
sum Janimunds høvur lá,
stríðir runnu blóðfossarnir,
so er mær greint ífrá.
54 Tað var keisarin Karlamagnus,
heim í garðin fór,
úti Olgar danski
fyri honum stóð.
55 Svaraði Olgar danski,
heldur sær á gleim:
“Tað mást tú takka frænda tínum,
at tú komst livandi heim.”
56 Svarar reystur Rólant jall,
svarar so fyri sær:
“Hvør skal fara í hallina inn
harri, sig tú mær?”
57 Svaraði keisarin Karlamagnus,
tað var mær so líkt:
“Tað verður ikki á míni ævi,
eg komi mær í slíkt.”
58 Svaraði keisarin Karlamagnus,
fell so væl í lag:
“Hann skal fara í hallina inn,
ið tú vilt nevna til tað.”
59 Svaraði reystur Rólant jall
alt fyri uttan sút:
“Gýðing jall av ríkinum
hann nevni eg fyrstan út.”
60 Svaraði reystur Rólant jall,
fell so væl í lag:
“Gýðing jall av ríkinum
hann nevni eg fyrst ástað.”
61 “Fari eg fyri Onglands borð,
komi eg ikki heim,
tað skal verða á tíni ævi,
onkur fellir gleim.
62 Fari eg fyri Onglands borð,
komi eg ikki aftur,
tað skal verða á tíni ævi,
onkur fellir tættur.
63 Fari eg fyri Onglands borð,”
Gýðing svarar av bræði:
“Tað skal verða deyði tín,
og mongum manni at skaða.”
64 So fór hann til Onglands kong
við Janimunds høvur í hendi:
“Her er skattur av Fraklandi,
sum Karlamagnus sendi.”
65 Hann kastar øllum váknum
og øllum silvurbondum:
“Hann skal harðan deyðan tola,
her ber høvur í hondum.
66 Taka skal vánda Gýðing jall,
leggja hann í jarn,
skyldur eri eg Janimund at hevna,
hann var mítt onkarbarn.”
67 “Tað tykir mær einki vera,
um enn tit lata meg vera,
heldur skal eg tykkum ráða,
hvøssu tit skulu gera.
68 Heldur skal eg ráða tín,
hvøssu tær skuluð gera,
hálvt skal liðið í Runsival,
og hálvt skal eftir vera.
69 Eg havi hoyrt frá kempu sagt,
tílíka onga spurt,
hann varð ei við váknum vegin,
megnast hann ikki burt.
70 Eg havi hoyrt frá kempu sagt,
burtur í øðrum londum,
hann varð ei við váknum vegin,
valla tókst hann á hondum.”
71 Svaraði ein av kristnum monnum,
har hann lá í bondum:
“Tað man Gud ikki tilsteða,
at taka Rólant á hondum.”
72 “Tú skalt fara á heiðin lond
at samla saman djór,
av teim átjan Blálondum,
sum eingin skín á sól.
73 Tríggjar skalt [tú] herirnar
av tínum landi gera,
við tann allar seinasta
har skalt tú sjálvur vera.
74 Eg fái ikki, Onglands kongur,
snakka við teg longur,
tí at keisarin Karlamagnus
gerst so nýtur drongur.”
75 “Tú skalt mær tey boð teim bera,
siga teim so til handa,
undir lindini Aspurmond
har skal stríðið standa.
76 Tú skalt mær tey boð teim bera,
siga teim so ífrá,
undir lindini Aspurmond
har skal stríðið stá.”
77 Gýðing heim í garðin fór,
heilsar harra sín:
“Hvøssu tók hann Onglands kongur
við høvur av soni sínum?”
78 “Hann bað meg tey boð tær bera,
siga tær so ífrá,
undir lindini Aspurmond
har skal stríðið stá.”
79 Tað var keisarin Karlamagnus,
tekur til sítt svørð:
“Nú skal ríða í Runsival
og vita hvøssu fer.”
80 Gýðingur so til orða tekur:
“Eg skal ráðið gera,
hálvt skal liðið í Runsival
hálvt skal heima vera.”
CCF 106-V Ca
TSB E 26
Handrit: Kvæðahandrit hjá Napoleon Nolsøe . FLB F IV vol. II, Nr. 49, s. 25.
Útgávur:
1. Føroya kvæði (N. Djurhuus greiddi til útgávu, 1968) Band V, s. 58
2. Føroya kvæði (Inngangur og úrtøk eftir Dánjal Niclasen, 2002) 24. bind, s. 161.
Heimild: Úr Nólsoy: Napoleon Nolsøe (1809-1877), Tórshavn 1842.
Emundur, heiðin prinsur, fær sær vatn úr einum brunni, tá ið Karlamagnus nærkast honum og bjóðar honum av til bardaga. Karlamagnusi stendur til tap. Hetta sær Rólant, ungi bróðursonur hansara, í ringinum, hann hevur á fingrinum.
Hann vil koma pápabeiggjanum til hjálpar, men av tí at honum er ikki loyvt at fara úr borgini, má hann drepa varðhaldsmenninar til tess at sleppa út haðani.
Hann ríður til Karlamagnusar og drepur Emund, og báðir menninir venda heim aftur. Frábrigdini B-E og frábrigdini A, F í TSB E 28: Gýðin jallur verður sendur til pápa Emund, Angelund kong, við Emunds høvuri. Til tess at bjarga lívi sínum mælir Gýðin konginum til at fara við trimum herum at berjast við Karlamagnus í Runsival til tess at hevna deyða sonar síns á Rólant.
Síðani verður Gýðini loyvt at venda aftur til borg Karlamagnusar at bera honum stríðsavbjóðingina.
á føroyskum: CCF 106 Emunds ríma (bert á føroyskum). Partur av ”Karlamagnusar kvæði”.


text:
Bókin Miðnámsrit 201723. november 2017
Bókin Miðnámsrit 2017
Miðnámsrit er greinasavn, sum viðger námsfrøðiligar og fakligar spurningar um undirvísing, læring og eftirmeting.
Greinir í bókini grundgeva til dømis fyri, hvussu tað ber til, at:
– próvtalsjagstran oyðileggur læring
– sonevnd “akademikarabørn” hava fyrimun fram um “arbeiðarabørn” í uppgávuskriving
– munnliga próvtøkur kunnu samanberast við eydnuspæl
– samstarv – sonevnd toymisarbeiði – kann køva kreativitet
– uttanatlæra hevur verri orð á sær, enn hon átti at havt
Nógv hendir á miðnámi og á skúlaøkinum sum heild, ið hevur stóran áhuga fyri alt samfelagið. Tí verður hendan bókin givin út. Olav Absalonsen og Tórður Johannesarson eru ritstjórar. Forlagið Glasir gevur hana út. Hon er 100 síður til longdar.


text:
Betri vinir
Góðu foreldur
Vit arbeiða við ”Betri vinir” (Fri for mobberi). Hetta er ikki eitt stutttíðarátak, men eitt
námsfrøðiligt amboð og ein mentan, sum vit í longdini fara at arbeiða við til tess at styðja
upp undir trivnað og vinaløg hjá børnunum. Vit vóna, at tit stuðla fyribyrgjandi
antihappingararbeiðinum, av tí at ”Betri vinir” er treytað av tykkara
ágrýtni.
Happing skal steðgast, áðrenn gongd kemur í
Happing er vanliga nakað, vit seta í samband við skúlan. Serliga millum børn frá 4. til 7. flokk. Men happingin tekur seg upp longu í barnagarðinum. Tí er tað avgerandi at leggja uppí tíðliga, og er ”Betir vinir” av teirri orsøk ætlað teimum 3- til 8-ára gomlu. Krúnprinsessa Mary hevur tikið stig til at menna verkætlanina við íblástri úr avstralska felagsskapinum The Alannah and Madeline Foundation.
Eitt kuffert við námsfrøðiligum amboðum
”Betri vinir” er eitt kuffert við t.d. rytmuamboðum, Bamsuvini, massaguvegleiðing, samrøðutalvum og bókum soleiðis, at virði um tolsemi, virðing, umsorgan og dirvi spælast og tosast inn í barnaflokkin.
Djørv børn siga frá
Málið við ”Betri vinir” er:
- at tolsemi og virðing seta dám á barnafelagsskapin í barnagarðinum
- at skapa eina mentan, har børn vísa umsorgan fyri hvørjum øðrum
- at børnini lærara at svara arging og happing aftur
- at fáa teir mongu stillu eygleiðararnar virknir og at eggja teimum at leggja uppí og verja hini børnini
Bamsuvinur
Maskotturin hjá ”Betri vinir” eitur Bamsuvinur.
Bamsuvinur fæst sum stór útgáva í ”Betri vinir”-
kuffertinum og sum lítil útgáva, ið børnini fáa ein í part av. Bamsan umboðar tryggleika og vinarlag –
og skal minna tey á at ansa eftir hvørjum øðrum og at
vera
ein góður vinur.
Málbólkar
”Betri vinir” er ætlað trimum málbólkum, og í kuffertinum eru lutir og amboð til allar tríggjar málbólkar:
- Námsfrøðingar: Námsfrøðingar fáa íblástur til at brúka "Betri vinir" í barnagarðinum og at fáast við ymiskt, sum styrkir um felagsskapin hjá børnunum.
- Foreldur: Foreldur eiga stóra samábyrgd av at fyribyrgja happing við at styðja upp undir trivnaðin og felgasskapin í barnaflokkinum. Tí hevur ”Øll kunnu flyta fjøll” m.a. orðað fimm ráð til foreldur, sum eisini síggjast á friformobberi.dk.
- Børnini: ”Betri vinir” ger torskildu samrøðurnar um arging og happing ítøkiligar fyri børn og gevur teimum amboð at handfara arging og at siga frá.
Um skipanin skal eydnast til fulnar, mugu vit samstarva og taka lut í arbeiðinum fyri at fyribyrgja happing.
Tit kunnu lesa meira um ”Betri vinir” á friformobberi.dk undir ”Forældre”. Her er eisini eitt barnarúm, har tit saman við barninum kunnu stuttleika tykkum við spølum og spæla við Bamsuvinin. ”Betri vinir” er eisini á Facebook. ( fri for mobberi )
Les meira um "Betri vinir" niðanfyri:


text:
Í bókini Sigursteinurin, sum er grundað á gomlu søgnina um sigursteinin hjá ravninum, hittast gentan Erla og vætturin Sópikinn.
Erla hoyrir okkurt skav aftan fyri seg og vendir sær á: ”Har stóð eitt grátt skepilsi á gólvinum framman fyri skápinum. Erla hvein. Gráa skepilsið stakk uppfrá og vendi sær kvikliga…”
Sópikinn er úti í týðandi ørindum, og Erla er ein meinbogi á vegnum, so hann má taka eina skjóta avgerð, hvat gerast skal við gentuna.
Nógv stuttligt og spennandi spyrst burturúr sambandinum millum vætturin og gentuna ella millum tað forniska og nútíðina. Vit fara ikki at avdúka, hvat hendir, men lata lesarar sjálvar fara eina øðrvísi ferð saman við Sópikinni.
Bókin er eisini sera væl egnað sum upplestrarbók
Aftur


text:
Gongur tú ein keitúr millum trý og fimm
konteynarar øl og brennivin og timbur skipast inn
so sært tú gamla Kalla Katt húka á sín stav
skoða farna verk sítt endurføðast hvønn ein dag.
Tá gerst hann aftur ungur sum lossaði hann har
fyri hvønn ein breyðbita hann knossaði og bar
meðan skip tey stevndu út og onnur stevndu inn
men tað var aldrin fólk sum Kalli ið sóu vinningin.
Hann minnist mangan kaffimunn og mangan litlan dramm
í regni millum konteynararnar vinirnir og hann
meðan skip tey stevndu út og onnur stevndu inn
men tað er aldri fólk sum teir ið síggja vinningin.
Høgir harrar hábærsliga lyfta av sin hatt
heilsa tær og konuni men aldri Kalla Katt
tí skip tey stevndu út og onnur stevndu inn
onkrir lyftu aðrar upp um lúnningina.
Ein dagin undir lossing ein stórur kassi datt
og so var ongin tímalønin meir hjá Kalla Katt
tað er fjálgt at pensionerast av at gerast sekstifimm
men beikst at missa farmin tí at árar leggjast inn.
Kalli gníggjar eyguni og starir út á hav
um skamma stund so skal hann sjálvur sina ferð av stað
summar skútur stevna líka inn i himmalin
og Kalli trýr at har fær hann at síggja vinningin.


text:
- 1Share
Tað verður hervið gjørt kunnugt, at býráðsfundur verður hildin í ovara sali í Mentanarhúsinum hósdagin tann 27. september 2018 kl. 19.00 við niðanfyri standandi dagskrá:
- Skriv frá Christian Andreasen, advokati fyri Havsbrún um matrikuleringsviðurskifti í sambandi við goymslutunnlar felagsins á havnarøkinum inn frá matr. nr. 239a og tilmæli frá vinnunevndini og teknisku nevndini í málinum.
- Umsókn frá Havsbrún um prinsipiellt byggiloyvi til kókihøll á matr. nr. 240 og tilmæli frá vinnunevndini í málinum.
- Umsókn frá Teknistovan Gøta um byggiloyvi til nýtt ítróttarhús á matr. mr. 468b og 468c og tilmæli frá teknisku nevnd.
- Mál viðvíkjandi bygging og fígging av nýggjum ítróttarhúsi og tilmælir frá mentamálanevndini, teknisku nevndini og fíggjarnevndini í málinum.
- Mál viðvíkjandi eykajáttan til útgrevstur og planering av grundstykkjum við Bøveg og tilmæli frá teknisku nevndini og fíggjarnevndini í málinum.
Fuglafjørður 20. september 2018
Fuglafjarðar býráð
Sonni á Horni
borgarstjóri


text:
Skráin til Norðurlendsku Tónleikadagarnar er sett saman av trimum høvuðsevnum ella slóðum:
- Røtur sum nørir um arbeiðið
- At hitta seg sjálvan ígjøgnum hini samstarv millum Norðurlendsk listafólk, samvirkan millum listafólk og áhoyrarar og samvirkan ímillum áhoyrararnar
- Lokalt og globalt sínámillum samvirkan
Um tú vilt grava djúpari niður í eitt av evnunum, fara vit at leiða tykkum eftir áðurnevndu slóðum ígjøgnum festivalin, tá fulla skráin yvir festivalin verður kunngjørd við ársbyrjan í 2021


text:
Áheitan til nýggju samgonguna
politikkur11-09-2019 - 13:41 - Jóanis Nielsen
Undan valinum hevur verið sera nógv tosað um heilsuverkið. Hetta er gott, tí tað eru fleiri øki innan heilsuverkið, sum treingja til eitt lyft.
Vit vita, at vit brúka ikki eins nógvar pengar uppá okkara heilsuverk, sum okkara grannar. Herfyri kom búskaparráðið eisini við eini frágreiðing, ið legði dent á, at vit verða fleiri og fleiri eldri, og hetta kemur einans at økja peningaliga tørvin hjá heilsuverkinum.
Tí hava vit skyldu til, umframt at brúka fleiri pengar, at brúka teir pengarnir vit fáa við skynsemi.
Í tí sambandið eru tað fýra øki, vit í Hjálparlæknaráð Føroya ynskja at seta sjóneykuna á:
1. Differentierað viðgerðartrygd
Vit síggja positivt uppá, at tað verður tosað um viðgerðartrygd. Vit síggja í fleiri førum, at sjúklingar hava bíðitíð, sum er alt ov long. Tó mugu vit ávara um, at um viðgerðartrygd skal innførast, skal hetta gerast rætt.
Vit kunnu lýta til Danmarkar, har hetta hevur verið roynt, við ymiskum úrslitum.
Í Danmark hava tey í fleiri ár havt “krabbameinspakkar”, har sjúklingar við illgruna um krabbamein, verða koyrdir ígjøgnum eina væl fyriskipaða tilgongd, sum førir til skjóta diagnosticering av einum møguligum krabbameini. Hetta er ógvuliga gott, og hetta halda vit eisini, at vit burdu ásett í Føroyum.
Tey hava eisini roynt viðgerðartrygd í Danmark, har øll hava rætt til at fáa eina diagnosu innan 30 dagar. Hetta halda vit als ikki hevur verið eins væl eydnað. Tað at øll hava rætt til at fáa eina diagnosu innan 30 dagar, førir til at nógv vera koyrd út á privathospital fyri at nøkta tørvin. Eisini vera ávísir bólkar skundaðir ígjøgnum tað almenna systemið, sum í veruleikanum gott kundu bíða eitt sindur longur. Hetta førir til at onnur, eitt nú sjúklingar, ið longu hava eina diagnosu mugu bíða longur. (dagensmedicin.dk...forkert-prioritering) Hjálparlæknaráð Føroya
Vit eru ikki fleiri í heilsuverkinum, enn vit nú einaferð eru, so um mann setir sum treyt at ein bólkur skal sleppa skjótari frammat, merkir tað at onnur mugu bíða longur, ella at vit senda sjúklingar uttanlands í hópatali fyri at yvirhalda hesar 30 dagarnar. Um pengarnir fara úr landinum eru teir ikki við til at menna okkara heilsuverk meira.
Tí mæla vit heldur til eina differentieraða viðgerðartrygd. Eitt nú 30, 60 og 90 dagar, har tær mest akuttu sjúkurnar skulu hava eina bíðitíð undir 30 dagar, og minni akuttar sjúkur eisini skulu sleppa skjótt framat, men tó ikki innan 30 dagar, heldur ávíkavist 60 og 90 dagar.
Vit eru ógvuliga glað fyri, at tað verður hugt eftir bíðitíðunum hjá sjúklingunum, og ynskja eisini at gera okkara fyri at tað kann gerast betur í framtíðini. Tó vilja vit ávara, at um tað verður sett í verk, er tað av alstórum týdningi, at tað verður gjørt við umhugsni fyri okkara góða, men viðbrekna heilsuverki.
2. Størri dent á fyribyrging
Tað er týdningarmikið at leggja nógv meira dent á fyribyrging.
Um vit bara hyggja at krabbamein, vísur gransking, at ímillum 30%- 50% av krabbameini kann fyribyrgjast (who.int/cancer/prevention/en/). Her eru tað nógv ymisk øki, ið vit eiga at leggja dent á, eitt nú matvanar og rørslu, men royking er eitt sjálvsagt øki at byrja við.
Ímillum 57%-91% av lungnakrabbatilburðum standast av royking. Umframt hetta er royking eisini orsøk til eitt nú munnkrabba, bløðrukrabba, búkkrabba og lívmóðurhálskrabba (lms.fo/...krabbameinsætlan).
Afturat hesum er royking eisini orsøk til hjartasjúkur og lungnasjúkur, sum eisini er ein ógvuliga stór byrða fyri sjúkling og heilsuverk.
Um vit skulu hava framtíðina í huga, og gagnnýta pengarnar í heilsuverkinum sum best, er neyðugt, at vit leggja nógv meira dent á fyribyrging.
Vit føroyingar eru ímillum tey í norðanlondum sum roykja mest, so her er sera nógv at vinna! (folkaheilsa.fo/folkaheilsukanning+2015) Hjálparlæknaráð Føroya
Tiltøk, sum vit halda skulu setast í verk eru:
- Tilboð um skeið til roykistopp. Hetta hevur víst seg at vera nakað av tí, sum riggar allarbest tá fólk ynskja at steðga við at roykja (sst.dk...hjaelp-til-rygestop). Hetta er roynt í Føroyum áður, men sum er nú, er einki skipað tilboð.
- Hægri prísir. Eitt tað mest týdningarmikla, vit kunnu gera fyri at fyribyrgja at fólk roykja, er at steðga at tey yvirhøvur byrja. At økja prísin riggar serliga á tey ungu, so at tey ikki byrja at roykja. Hetta er víst fleiri ferðir at vera effektivt at minka um, hvussu nógv roykja. (ncbi.nlm.nih.gov/pmc/articles/PMC3228562)
- Strangari eftirlit. Vit eiga at tryggja okkum, at aldursmarkið at keypa sigarettir verður yvirhildið. Her hava Bónus við Marknagilsvegin farið eitt stig víðari, og eru steðgaði at selja sigarettir í skúlatíð. Hetta er gleðiligt, og tey eiga stórt rós. Tað hevði verið gleðiligt, um aðrir handlar eisini fylgdu hesum leistinum.
3. Meira skipaða skráseting
Samanborið við Danmark eru vit langt aftanfyri, tá tað kemur til skráseting av sjúkum og viðgerðum. Hetta ger tað eisini trupult at planleggja viðgerð og fíggjarætlan frameftir.
Orsøkin at tað ár eftir ár skulu leggjast pengar afturat fíggjarætlanini til heilsuverkið er ikki, at vit, sum arbeiða í heilsuverkinum, oyðsla við pengunum. Tað er heldur at vit veruliga ikki vita frammanundan, hvussu nógvar pengar vit hava tørv á tað næsta árið.
Vit eiga at økja um arbeiðsorkuna, sum verður løgd í at skráseta eitt nú tey sum fáa viðgerð uttanlands, fólk við kroniskum sjúkum og fólk við krabbameini. Hetta fyri, at vit kunnu fylgja við, hvussu væl viðgerðin vit geva riggar, og at kunnu leggja ætlanir fyri, hvussu nógvar pengar vit skulu seta av til hesi øki framyvir. Hjálparlæknaráð Føroya
4. Meira fokus á rekruttering
Tað eru gjørd góð átøk í seinastuni viðvíkjandi rekruttering. Eitt nú kunnu vit nevna at føroyskir læknar nú hava framíhjárætt at fáa tey føroysku KBU plássini. Tó er enn neyðugt at gera fleiri ábøtur. Vit eiga at bøta um møguleikarnar hjá læknum at taka introstørv og part av útbúgvingarstørvum í Føroyum. Hesir læknar kunnu m.a. hjálpa yvirlæknunum við at minka um bíðilistarnar til tær ymisku kanningarnar og viðgerðirnar, og kunnu arbeiða sum millumvaktir á sjúkrahúsinum. Millumvaktin er ógvuliga týdningarmikil og Í veruleikanum eru tað millumvaktirnar, sum eru límið, sum heldur sjúkrahúsið koyrandi í dagligdegnum.
Sum tað er nú, verður forðað fyri at tað verða brúktir meira pengar uppá millumvaktir. Hetta ger, at fleiri læknar, sum ynskja at koma heim at arbeiða, ella læknar sum hava arbeitt í Føroyum, ikki sleppa at arbeiða her, og eru noyddir at fara til Danmarkar. Vit halda tí, at tað skal opnast fyri, at tað kunnu setast fleiri millumvaktir.
Hetta er týdningarmikið, tí um vit hyggja longur fram enn einans næstu fíggjarætlan, er tað av alstórum týdningi at fáa føroyskar serlæknar heim. Hesir ungu læknar, sum kundu arbeitt nøkur fleiri ár í Føroyum, høvdu havt betri hug til at komið til Føroyar at arbeitt sum serlæknar.
Hetta hevði, umframt at tað lyfti støðið á sjúkrahúsinum longu í dag, eisini uppá sikt spart okkum sera nógvar pengar, sum vit í dag brúka uppá vikarar.
Vit vóna at tann nýggja samgongan fer at leggja eins stóran dent á heilsuverkið, sum tað varð lagt upp til undir valstríðnum, og vit vóna at tað verður gjørt við skynsemi.
Hjálparlæknaráð Føroya


text:
Listi B hevur sett sær nøkur mál
Listi B ætlar at arbeiða fyri, at góða gongdin heldur fram í Skopun. Tað er nógv komið av skaftið tey síðstu árini, men enn langt er á mál. Serliga eru tað tey kravdu viðurskiftini frá landinum, sum kommunan er komin væl frá. Hetta eru fíggjarliga tungir postar, so tað gevur kommununi størri rásarúm til annað virksemi. Skattaprosenti er lækka frá 23,25% niður í 21%, hetta er at gleðast um, og gleðiligt hevði veri, um tað kundi lækka meira. Ein stórur partur av bygdini bleiv asfalteraður í 2016, men enn eru nakrir vegir eftir, sum treingja til at vera asfalteraðir. Skopun fekk nýggjan barnagarð í 2005, og nýtt spælipláss er gjørt nú í 2020. Barnaskúlin bleiv útbygdur í 2016, og er sera væl útgjørdur.
Tað er nógv gott arbeiði gjørt í Skopun, men enn er langt á mál. Listi B hevur sett sær nøkur mál fyri, at arbeiða fram í móti at loysa.
Skopunar kommuna gjørdi eina útstykking í 2007, við 21 grundstykkjum. Einans 9 hús eru bygd síðani 2007 og hettar mugu vit fáa broyt.
Listi B ferð at arbeiða fyri:
Grundstykkja politikk
Ungdóminum
Teimum eldru
Grøn
Lækkað Skattaprosentið
Betra um umhvørið runt skúlan
Parkeringsviðurskiftir
Bussskýlir Listi B Alt fyri Skopun -ung sum gomul


text:
Almenna Landsadressuskráin verður umsitin av Umhvørvisstovuni og kann meira lesast um skránna her. Allar góðkendar adressur hava eintýðuga eyðmerking, sum verður kallað L-talið.
Grundardátu verkætlanin arbeiðir saman við Umhvørvisstovuni at gera upplýsingarnir í skránni meira fullfíggjaðar. Hetta krevur samskifti við kommunurnar, sum eru adressumyndugleiki, sambært løgtingslóg um adressur. Harafturat verður arbeitt við at gera atgongdina til adressuupplýsingarnar ókeypis.
Landsadressuskráin er almenna skráin og er tað har upplýsingar um adressur skulu skrásetast og dagførast. Miðfirraðar skráir, sum hava tørv á adressuupplýsingum eiga umvegis Heldina, at fáa hesar úr Landsadressuskránni.


text:
- Home Kristus í Hebrearabrævinum – Osvald Kjærbo
Greinar
15 bíbliuvers til uggan og troyst13. januar 2020
Fimm góðar orsøkir til at lesa bíbliuna14. november 2016
Tíðindi
Klæmint Eliasen og Karl Jóhan Nielsen leygardagin 2. desember28. november 2017
Bíbliutímar leygardagin 30. september26. september 2017
Filippibrævið við Niels Johannesen komandi mánakvøld16. september 2017
Tags
2. Korintbræv Bræv judasar Bíblian Dómararnir Egyptaland Einar Vang Frelsa heilaggering heilagi andin Høgni Johannesen Ingvard Petersen Jens Bech Jesus John Færø Josva Juda Júst Vang Karl Jóhan Nielsen Klæmint Eliasen Kongar Matteus Niels Johannessen Nýggja testamenti Oddur á Lakjuni paulus persónar Pætur Hansen Richard Schwartson Rættvísgering Rómbrævið samkoman Skapanin Sonni Poulsen Símun Absalonsen Tabernaklið tríeindin tíðarhúshaldini Tíðarskeið uppreisnin Zacharias Zachariassen Ættarfedrarnir Ísrael Øssur Andreassen ápostlasøgan útveljing


text: Tað ljóðar øgiligt, ‘anabolir og efedrin’, men talan er altso um anabolsk evni sum astmatikarar taka (Clenbuterol), og amfetamin-líknandi efedrin sum tú mær vitandi kanst keypa sum handkeyp á apotekinum (nasaspray). Ikki at eg forsvari møguliga doping, men meira fyri at ávara tykkum svimjarar. Havið pappírini í ordan, og ansi eftir hvat tit taka av vanligum heilivági. Nú má Shaw so bíða eftir úrslitunum frá B-royndini, til at vita um hon fer at fáa karantenu, og er í midlar tíð ‘suspenderað’ frá allari svimjing. Lesið á SwimNews og SwimInfo.


text:
Íslendingar skipa nú í vikuskiftinum fyri opnu Norðurlendsku Meistarastevnuni í para-svimjing, har eisini Krista Mørkøre luttekur. Stevnan er í Ásvallalaug í Hafnarfirði, 25. og 26. november 2017.
Sí Íþróttasamband fatlaðra og Facebook. Startlistin sæst her á SwimRankings, har vit kunnu lesa at Krista er styrkismett sum skjótast í 100 frí, næstskjótast í 400 frí, 100 bringu og 50 firvald, triðskjótast í 50 bringu, og fjórskjótast í 50 frí.
Skráin sæst her á ifsport.is, og live úrslit verða at síggja her á Swimrankings


text:
Fá serfrøðina inn á virki, til at nøkta tykkara tørv innan góðskustýring.
Smáar og miðalstórar fyritøkur hava ofta ikki tørv á at hava góðskuleiðarar burturav í starvi, og tí verður tað ofta fyrisitingarleiðarin ella virkisleiðarin, ið fær uppgávuna sum góðskuleiðari omaná alt annað, hann ella hon skal taka sær av. Hetta kann vera ein trupulleiki, tí yrkiskunnleikin hesum er ein annar enn góðskustýring, og tað kann eisini vera ein trupulleiki at fáa tíðina at røkka til at røkja fleiri økir í senn.
Atlanticon bjóðar fyritøkum at leiga ein góðskuleiðara eftir tørvi og rinda einans fyri teir tímar, sum nýttir verða. Vit átaka okkum at halda skil á góðskuskipanini og øllum skjalatilfari, soleiðis at certifikati/váttanin kann endurvinnast á hvørjum ári uttan stórvegis trupulleikar. Atlanticon hevur serkunnleika og drúgvar royndir innan góðskustýringstýring.
Vilt tú vita meiri um okkara arbeiði, ert tú vælkomin at seta teg í samband við okkum á tel. 319685 ella senda ein teldupost til atlanticon@atlanticon.fo


text:
Jólafrokost:
Mangla tit eitt stuttligt ískoyti til jólafrokostin? Latið okkum í Burn Fitness skipa fyri eini minniligari løtu við t.d. Pole Dance, Aerobic ella dansi.
Ein stuttlig løta fyri øll:
Saman við okkara dugnaligu venjarum í Burn fáa tit óivað eina ógloymandi løtu á Poledance - stongini ella á dansigólvinum, vit hava okkurt til øll.
Njótið okkara jacuzzi og hitarúm:
Tað ber eisini til at nýta okkara umklæðing, brúsur, jacuzzi og hitarúm, um hugur er til tess. Vit garantera, at alt vertskapið kemur í rættiligt veitsluhýri.
Jólafrokost út av húsinum:
Ynska tit okkara undirhaldandi tænastu aðrastaðni, enn í Burn hølinum, bjóða vit eisini jólafrokost út av húsinum. Her, á heimasíðu okkara, ber til bóka ein venjara til ein jólafrokost.
Vit gleða okkum til nógvan látur.
Hvør er venjari?
Diana Jógvansdóttir Hansen
Barba Jansdóttir
Nær, hvar og hvussu leingi venja vit?
· Tíðspunktið verður avtalað við venjaran
· Jólafrokosturin kann ganga fyri seg í hølinum hjá Burn, ella kann venjarin bíleggjast út av húsinum.
· Jólafrokosturin saman við okkum varar vanliga 20 - 30 min.


text:
Fyrsti flokkur á Tøknibreytini, T1, arbeiður í løtuni við einari tvørfakligari verkætlan, har tey gera ein film um minst tvey av teimum 17 heimsmálunum hjá Sameindu Tjóðum (ST). Hesi 17 heimsmálini skulu fyri ár 2030 kunna skapa ein betri heim. Átakið um tey 17 heimsmálini byrjaði í 2015 og í millum teirra eru t.d. mál um at basa fátækradømi, góðska í útbúgving, javnstøða millum kynini, veðurlagsátøk osfr.
Filmurin verður eisini ein partur av eini kapping, sum NÁM skipar fyri og møguleiki er fyri at vinna 30.000 kr.


text:
IRF miðar eftir at tøma allar rottangar í limakommununum regluliga. Tá ið tangin er tømdur, verður ein lepi heftur við lokið, har árstalið fyri tømingina stendur á.
IRF átekur sær ymiskar spuli-og reinsitænastur, sum kunnu bíleggjast her
Eru talan um nýggj hús ella bústaðarbroyting ber til at melda til tænastuna her
Reglugerð
Eigarin av rottanganum hevur til eina og hvørja tíð ábyrgd av, at tangin er í góðum standi, og ikki er til ampa fyri fólk og umhvørvið. Hetta inniber millum annað, at fólk og fæ trygt kunnu ferðast tvørtur um rottangan, eisini eftir at hann er tømdur.
Treytirnar, fyri at tangin verður tømdur, eru:
• at tangin er lættur at koma til
• at tað er grivið væl frá rundan um lokið
• at lokið er væl fest, men lætt at loysa
• at lokið er trygt og heilt
• at lokið er lætt at festa aftur, tá ið arbeiðið er liðugt
Metir manningin á rottangabilunum, at omanfyri nevndu viðurskifti ikki eru í lagi, verður tangin ikki tømdur. Eigarin fær fráboðan sendandi um, hvørji viðurskifti ikki eru í lagi. Kommunan fær avrit av fráboðanini.
Skal tangi tømast ókeypis, má eigarin boðað IRF frá, at viðurskiftini eru fingin í rættlag, innan 14 dagar eftir at hann hevur fingið fráboðanina. Tangin verður ikki tømdur, fyrr enn viðurskiftini eru í forsvarligum standi.


text:
Orsøkin er sambært høvuðsvenjaranum har norðuri, at tað er frítt at koyra gjøgnum tunnilin nú í vikuskiftinum, og at høllin tí skal vera opin fyri almenninginum. Tey vita ikki enn nær stevnan so kann verða.
4 thoughts on “Ægir stevnan útsett”
-
Eg veit at kappingin fellir saman við at tað er frítt at koyra gjøgnum tunnilin nú í vikuskiftinum, og at aðrar kappingar fullu á líknandi vikuskifti. Men alíkavæl kann eg ikki hugsa sum tey gera í Klaksvík, ikki nú kappingin hevur veri á kalendaranum hjá SSF í eitt ½ ár.
Sorry, men tað er ikki No.1! Eg var eitt sindur harður við UM svimjararnar nú UM var, men er hettar ikki eitt sindur verri ? Og neyvan er tað við í planinum hjá Ægir, um at gerast besta felag í Føroyum innan, ja eg minnist ikki heilt, men var tað 3-4 ár? Her má ein dialogur við Klaksvíkar kommunu í gongd. Tað er ikki nokk at hava nógvar svimjarar, rammurnar um felagi mugu fungera og her má kommuna og felag arbeiða betur saman. Kanska ov nógvar kappingar liggja í Klaksvík áðrenn Jól ?
-
Ja Jòn, hatta var ein verri ein. Hatta kom óvæntað á meg aftaná venjingina í morgun… eg fái tíanverri ikki gjørt nakað við hatta.
-
Hoyrdi akkurát í útvarpinum, at ÍSB eisini hevði ætlað sær svimjistevnu í Klaksvík í vikuskiftinum (sunnudag), men at tey nú í skundi vórðu noydd at flyta hana til Havnar. Tey vóru ikki blíð.
So uttan at kenna nakað til málið, ljóðar tað fyri mær sum um at felagsnevnarin er Klaksvíkar Býráð. Ella kanska høllin.
-
Eg hevði eitt prát við Símun A. í morgun, og hann segði sum var. At býráðið segði stop!
Okur kunnu so bara gita hvat tað var sum var galið, men líkamikið, so er tað ein keðilig støða at koma í hjá Ægir, og fyri allar Bólk 1+2 svimjarar í Føroyum.
Okur læra øll nakað av hesum, kommunikatión og avtalur skulu vera í lagi so skjótt sum svimjiári byrjar. Og tykur í Klaksvík skulu bara vita, at tað er mest av øllum SSF eg hugsi um her, hóðast tað ikki hevur so nógv við akkurát hesa kapping at gera 🙂
Nú er so at halda jólakappingar fyri tey yngru, og so hava tey “gloymt” hendan lítla svipsaran. HO-HO-HO 🙂
Ger viðmerking Cancel reply
This site uses Akismet to reduce spam. Learn how your comment data is processed.


text:
VIT KUNNU SAMAN GERA OKKUM GRØN!
2020-11-08 00:48
VIT KUNNU SAMAN GERA OKKUM GRØN!
Tórshavnar
Kommuna skal gerast 100% grøn. Hetta kunnu vit helst øll skriva undir uppá, og
nógv er skrivað um hetta í valstríðnum.
Men hvussu kunnu
vit gera tað ítøkiligt í okkara gerandisdegi?
Eitt gott dømi um
tað, er ruskskiljing og endurnýtsla í okkara húsarhaldum og grannaløgum.
Á veljarafundi í
Nólsoy hjá Tjóðveldi høvdu fleiri av fundarfólkunum hesa frálíku ætlan:
- - Vit
hava felags ruskpláss í Nólsoy. Har kunnu vit útvega fleiri bingjur/íløt at
skilja í – og leggja eitt skiljihøli undir tak, so tað gerst meira hugaligt alt
árið at skilja.
- - Vit
kunnu útvega eina kvørn til at viðgera alt lívrunnið burturkast.
- - Úr
hesum fáa vit sankutøð til at taða í okkara felags veltu ella í gørðunum heima
við hús og á bønum.
- - Harvið
fáa vit heilsugóða føroyska matframleiðslu í oynni og stuðla tí felags átakinum
í Nólsoy, har fólk sjálv kunnu velta grønmeti og urtir.
-
Bæði
skúlabørn og barnagarðsbørn kunnu saman við eldri og tilkomnum koma saman at
læra tey ungu og hvør annan um náttúrunnar ringrás og burðardygd.
Og ikki minst:
Við hesum slepst undan at brúka dýran flutning og útlát til at flyta rusk av
oynni til at brenna á Brennistøðini.
Hetta er styrkin,
tá ið fólk sjálv ávirka og lata sína rødd hoyra – og vilja gera nakað í felag.
Tað er akkurát
soleiðis eg droymi um, at vit kunnu arbeiða í kommununi og í oynni.
Soleiðis kunnu
vit saman gera okkum grønari.
Við hesum taka
vit ítøkilig stig í gerandisdegnum til at gera kommununa grønari. Og til at
gera Nólsoynna til ta grønu oynna, sum bæði er til fyrimun fyri nólsoyingar og
fyri ferðavinnu og nýskapan.
Um kommunan
spælir við og útvegar nøkur fá amboð, so taka fólk sjálv ábyrgd í felag.
Og hetta kann
gerast allastaðni í býlingum og grannaløgum í kommununi – serliga um vit eisini
útvega felags traðir og felags økir at velta grønmeti og annað á.
Eg fari at gera
alt fyri at fremja hetta saman við tykkum, um eg fái møguleikan á
kommunuvalinum 10. november.
Anja Hartmann
Wardum
Valevni á
Lista E hjá Tjóðveldi til Býráðið


text:
Tú kanst gott sløkkja undir grýtuni, tí hetta snýr seg ikki um nudlur, sum tú vanliga kennir tær.
Nudlavirkið er ein samskiftisfyritøka, ið veitir ráðgeving og loysnir innan marknaðarføring, lýsingar og sniðgávu. Drúgvar royndir – mest góðar – og gott innlit í dagsins miðlapallar, gera okkum før fyri at síggja klárt í einum heimi av talgildum ruðuleika, og tað allarbesta er, at tað kanst tú eisini. Vita bara ... tú fert at elska nudlur.
Nudlavirkið er ein samskiftisfyritøka, ið veitir ráðgeving og loysnir innan marknaðarføring, lýsingar og sniðgávu. Drúgvar royndir – mest góðar – og gott innlit í dagsins miðlapallar, gera okkum før fyri at síggja klárt í einum heimi av talgildum ruðuleika, og tað allarbesta er, at tað kanst tú eisini. Vita bara ... tú fert at elska nudlur.
8starvsfólk
Tað, sum byrjaði sum eitt einstaklingaorkestur, við ryggtrummu, knæbekkara og hornblástri, hevur ment seg til eina harmoni við 9 starvsfólkum.
Tíðindi
Samband
Eitt klikk er nóg mikið
Set hol á dialogin her, so venda vit aftur fyri at avtala nær vit hittast. Vit lurta og spyrja og lurta enn meira, áðrenn vit geva okkara íkast til eina loysn. Endamálið er jú, at tú kemur nærri tínum málum – og sannlíkt er, at tú fert at elska nudlur.


text:
Kommunalu dagstovnarnir Blákollan, Barnahúsið Margit og Mylnuhúsið hava allir fingið ein kærkomnan og tiltrongdan umgang við málingapenslinum í summar.
– Karmar og umstøður hava sjálvsagdan týdning fyri trivnaðin úti á stovnunum, og vit leggja okkum altíð eftir at gera hetta so gott sum yvirhøvur gjørligt, sigur Beinta Klakstein, forkvinna í Trivnaðarnevndini børn og ung.
Hon fegnast um, at Blákollan, Barnahúsið Margit og Mylnuhúsið allir eru málaðir í summar. Forkvinnan leggur samstundis dent á, at trivnaður hjá børnum og vaksnum ikki bara er treytaður av fysiskum kørmum, men at viðlíkahald og fríðkan tó er ein týðandi partur av at røkja og menna dagstovnaøkið.
– Trivnaðurin og samveran millum børnini og tey vaksnu á stovnunum eru alfa og omega, men viðlíkahald og fríðkan er sanniliga eisini neyðug fyri at menna dagstovnaøkið og gerandisliga innihaldið á ymsu stovnunum, og vit leggja okkum jú øll eftir at gera eitt so gott arbeiði sum yvirhøvur gjørligt hvønn einasta dag til frama fyri trivnaðin og vælveruna hjá okkara yngstu borgarum, so eg eri ordiliga glað fyri, at tað við málingini er blivið eitt sindur snotiligari á øllum hasum stovnunum í summar, sigur forkvinnan.
ÚTBOÐIÐ SKAL NØKTA EFTIRSPURNINGIN
Beinta Klakstein leggur afturat, at nógv lív og virksemi er á samlaða dagstovnaøkinum í løtuni, og at arbeitt verður við fullari orku fyri at tryggja eina so góða tænastu sum gjørligt.
– Tað er ongin loyna, at trýstið og eftirspurningurin eftir plássum er til staðar, og harafturat treingja fleiri av okkara stovnum til eina fríðkandi hond og í summum førum eisini fleiri fermetrum at húsast í, men vit arbeiða við øllum teimum loysningsmodellunum, sum eru í spæl, og eitt av teimum mest aktuellu átøkunum er nýggja stovueindin á Brekku, sum letur upp í næstum. Har er námsfrøðingur júst settur og hølini eru klár at taka í nýtslu, so tað kann í fyrsta umfari hjálpa okkum við at nøkta stóra tørvin á dagstovnaplássum, sigur Beinta Klakstein, forkvinna í Trivnaðarnevnd býráðsins.
Nýggja stovueindin á Brekku er staðsett í kjallaranum undir spælistovuni, har dagrøktarskipanin heldur til. Stovueindin er innrættað við smidligum kørmum, sum bæði kunnu nøkta tørv á vøggustovu- og barnagarðsplássum, og sostatt er eindin eitt kærkomið amboð at taka í nýtslu, tá tørvurin á plássum úti á ymsu stovnunum er størstur, tí tá kunnu børn so fáa fyribils pláss í nýggju stovueindini.
Kelda: www.klaksvik.fo
SáH


text:
Heimavirki
Heiti
Uppskot til løgtingslóg um broyting í løgtingslóg um landsskatt og kommunuskatt (Skattalógin) (heimavirki)
Frágreiðing
Endamálið við uppskotinum er at taka burtur tær forðingar fyri føroyskum heimavirki, sum eru í skattalóggávuni. Samstundis, sum broytingar verða gjørdar í skattalógini, verða broytingar gjørdar í mvg-lógini, sum m.a. bera í sær, at heimavirki gerst mvg-frítt.
Ummælisfreistin er farin
01.12.2019
Slag
Broyting í løgtingslóg
Tak niður
Heimavirki Uppskot Til Løgtingslóg Um Broyting Í Løgtingslóg Um Landsskatt Og Kommunuskatt


text:
Kyiv
Kyiv er høvuðsstaður í Ukreina. Hon er við ánna Dneprá, størstu á í Ukreina. Kiev hevur mangan verið álopin uttanífrá. Í 9. øld var hann miðdepil í einum handilsríki, ið víkingar høvdu bygt. Seinni tóku mongolar býin, og í 14. øld kom hann undir Pólska-litaviska ríkið. Í 17. øld tóku russar Kiev, og seinni vórðu Kiev limað inn í Sovjetsamveldið. Býurin fór ógvuliga í Øðrum heimsbardaga, men var bygdur uppaftur í 50- og 60-árunum og er nú týdningarmikil samferðslu-, mentanar- og útbúgvingarmiðdepil.


text:
Vit fara at veita føroyingum nýggjar tænastur og lægri prísir uttan at lækka krøv til dygd ella trygd. Við nýggjari tøkni og nýhugsan fara vit at kollvelta føroyska telemarknaðin fyri at betra um korini hjá tí einstaka føroyinginum.
Í dag ræður duopol á føroyska telemarknaðinum. Tá ið einans tveir televeitarar eru á marknaðinum, gerast tænasturnar frá báðum veitarum nærum eins. Í okkara grannalondum er støðan øðrvísi, tí fjølbroyttar teletænastur verða veittar í ymiskum prísflokkum frá teimum mongu televeitarunum. Í Føroyum hava vit ikki hetta frælsið, tí vit hava einans tveir televeitarar, ið bjóða nærum sama úrval av tænastum til nærum sama prís.
Tað er umráðandi, at fólkið hevur frælsi at velja millum fleiri tænastur, tí øll hava ymiskan tørv. Tá ið TOSA verður triði televeitarin í Føroyum, verður møguligt at deila marknaðin upp og harvið bjóða tænastur, ið eru gjørdar til ein ávísan tørv ella málbólk.
Ikki øll vita av tí, men Tosa hevur longu trý ár á baki! Tað byrjaði tá Tummas við Skipá, meðan hann var lesandi í Keypmannahavn. Hvørja fer Tummas kom heim til Føroyar, í summar- og jólafrið, hugsaði hann hví einki lágprís telefonfelag var í Føroyum. Í mun til Danmark og onnur grannalond, var tað mest sum eingin munur á fartelefoni og breiðbandi í Føroyum, samstundis at prísirnir eisini vóru nógv hægri. Tískil fekk Tummas hugskotið, at taka kappingina upp, og stovna eitt nýtt lágprís telefonfelag í Føroyum. Við manglandi førleikum innan fíggjarlig- og teknisk viðurskifti innan fjarskifti, fann hann tvær eldsálir, ið høvdu drúgvar royndir - Tróndur H. Sørensen og Kurt Samson.
Síðan 2016 hevur Tosa brúkt nógva tíð uppá at sleppa inn á netið í Føroyum. Við stórum mótgangi, serliga Føroya Tele, var Tosa tvinga til at kæra teirra viðferð, ið endaði við at Tosa fekk viðhald í sínum kærum. Síðan tað hevur gongdin verið betri, og tí er Tosa bert eitt stig frá at kunna betra Føroysku korini innan fjarskifti.


text:
Arbeiðsfjøld
Arbeiðsfjøld er eitt altjóða mát, sum telur partin av fólkinum millum 15-74 ár, ið kann veita arbeiðsmegi.
Arbeiðsfjøldin fevnir um tveir bólkar,
- Arbeiðsvirkin eru tey, sum eru løntakarar, eru fyribils úr arbeiði ella arbeiða fyri seg sjálvan. Tey arbeiða fyri løn, vinning ella feingi
- Arbeiðsleys eru tey, sum einki arbeiði hava, søkja arbeiði og eru til reiðar at byrja at arbeiða innan fyri 2 vikur.
Orðalýsingar:
- Vinnuliga óvirkin eru tey uttan fyri arbeiðsfjøldina, sum hvørki eru arbeiðsvirkin ella arbeiðsleys.
- Vinnutíttleiki er arbeiðsfjøldin í % av øllum fólkatalinum í vinnuførum aldri, t.v.s. frá 15 til og við 74 ár.
- Feingi er vøru- ella gerðabýti ella annar ágóði, ið ikki er peningur
Sí eisini síðurnar Løntakarar, Arbeiðsloysi og Lønargjaldingar.
Hagtølini um arbeiðsfjøldina stava frá arbeiðsfjøldarkanningum, ið eru viðtalskanningar gjørdar í novembur á hvørjum ári. Hesi tølini eru ein løtumynd av støðuni á arbeiðsmarknaðinum.
Øll tøl eru upproknað og rundað til næstu heili tíggju. Tað ber tí ikki til at eftirrokna samanteljingar ella t.d. at finna talið á arbeiðsleysum sum munin millum arbeiðsfjøld og arbeiðsvirkin.


text:
Kroppur, kenslur og kynslív
Bókadeild Føroya Lærarafelags
- Síður: 200
- Útgávuár: 2016
- Upprunamál: svenskt
- Innbinding: heft við klaffum
- Rithøvundur: Nathalie Simonsson
- Myndir: Yokaj Studio
- Týðari: Anna Dalsgaard
Henda bókin er til tey ungu, sum vilja vita meira um alt, sum hevur við kroppin, kenslur og kynslív at gera. Bókin er um kroppin, útsjónd, kærleika og tað, sum kann vera pínligt at tosa um.
Bókin er ein faktabók, men eisini ein bók um tað, sum tú hevur inni við teg sjálva/n, og um hvat er rætt fyri teg.


text:
Her er ein onnur grein av gomlu FLOT heimasíðuni, frá 13. desember 2005, um hvussu svimjifelagið Neptun í Runavík ætlaði at byggja ein 25 metra hyl í kommununi. Dimmalætting skrivaði um ætlanirnar, og nevndin í Neptun royndi eisini veruliga at fáa nakað at henda. Men tað er alt søga nú, og Runavík er tí enn tann nógv størsta kommunan í Føroyum uttan svimjihyl, hóast fólk í kommununi hava biðið um hann síðani 60-ini.
Neptun vil byggja svimjihyl
flot.info 13. desember 2005
Í áhugaverdari grein í Dimmu í gjár, skrivar Jákup Bogi Joensen at svimjifelagið Neptun á Glyvrum vil byggja 25m-hyl í kommunu ongantíð for skjótt. Og lat meg heldur beinanvegin skjóta uppí, at eg haldi at vit í FLOT øll stuðla átakinum við fullum huga.
Svimjifelagið Neptun varð stovnað einaferð miðskeiðis í 60-unum, við fyrst og fremst í endamáli at fáa svimjihyl bygdan. Pengar vórðu savnaðir inn, og grundstykki varð fingið til vega; men tó so datt arbeiði niðurfyri aftur einaferð miskeiðis í 70-unum.
Nú fyri einum tveimum vikum síðani kallaði gamla nevndin so inn aftur til fundar. Felagið varð endurstovnað, og nýggj nevnd varð sett at arbeiða við sama endamáli – at fáa svimjihyl til borgararnar í Runavíkar kommunu.
Men nú arbeiða tey fyri at fáa ein 25 metrar hyl, heldur enn upprunaligu ætlanina um ein 16,7 metrar hyl. Tey eiga rættiliga fitt av peningi á bók, umframt áðurnevnda grundstykki, og nú skulu tey so til at samráðast við kommununa.
Vit høvdu sjálvi einar 2 nevndarlimir úr FLOT á aðalfundinum… at vita hvat ið hetta var fyri nakað, við hesum Neptun. Og onkur úr Neptun hevur eisini síðani sett seg í samband við okkum, nú teir skulu til at seta upp ætlanir fyri hylin osfr.
Og um nakar skuldi ivast, so er eingin ‘krisa’ her ella líknandi. Alt er tann reina idyl – vit vilja gjarna hjálpa um vit kunnu, og ynskja annars yvirhøvur teimum í Neptun alt tað besta við ætlanini.
Eisini um tað skuldi endað við, at vit fingu ein kappingarneyta í køkshavanum 😉


text:
Finn útav hvat riggar og hvat ikki riggar
The numbers don’t lie! Google Analytics er eitt kraftmikið og ÓKEYPIS amboð, ið gevur tær innlit í hvussu vitjandi uppføra seg á tíni heimasíðu ella app – og harvið hjálpir tær at fáa betur úrslit úr tíni talgildu marknaðarførslu.
Tú sært hvussu nógv vitja, hvussu leingi tey vitja, hvørjar síður tey vitja, hvørjar knøttar tey trýsta á, um tey vitja á fartelefon ella teldu, hvussu nógv keypa, hvar í keypsprosessini tey hoppa av, hvussu tey flyta seg runt á heimasíðuni – og nógv annað.
Slutt við at gita – betur at vita.


text:
1. deild kvinnur vunnu 4-1 á AB
Eftir ein stórsigur móti HB annanhvítusunnudag, so skuldu okkara kvinnur aftur í eldin. Hesa ferð var mótstøðan AB, sum komu vestur við einum 5-0 sigri móti felagsliðnum úr Suðuroynni í fyrsta umfari. Tí kundi væntast, ein spennandi uppgerð á Dungasandi.Tað gekk eisini javnt á ta fyrstu løtuna. Hóast bæði liðini høvdu góðar støður, so kom einki farligt skot á mál. So við og við, settu vit okkum meir á dystin. Vit fingu onkrar stórar málmøguleikar, men inn fór bólturin ikki.
Tá eini 20 min vóru spældir gav hetta eisini úrslit. Bólturin endaði heldur tilvildarliga hjá Juliu. Stødd beint uttanfyri 16 meturin, smekkaði hon til og bólturin sang í netinum.
Stutt fyri hálvleik skoraðu vit aftur. Sissal kom leys úr høgru síðu, og framkomin móti brotsteiginum, skjeyt hon hegnisliga bóltin í handara horn. 2-0 var hálvleiksstøðan, og tað helt sær langt inn í dystin. AB, ið vístu, hvat tær dugdu, fingu bóltin nakrar ferðir afturum okkara verju, men hvørja ferð kom Jana væl út úr málinum.
Tá tað restaði 10 min av dystinum fingu AB tó eitt mál. Bólturin kom innum okkara verju, har ein AB leikari kom at standa leys. Jana kom út úr málinum, har AB leikarin flott lyfti bóltin uppum Janu og í málið.
Nú kom veruliga spenningur í dystin aftur. Men tað vardi ikki leingi. Stutt eftir svaraðu vit aftur. Eitt høgt press endaði við, at Sissal vann bóltin inni í brotsteiginum hjá AB, og smekkaði bóltin í málið.
Seinasta málið kom í yvirtíðini, har uppskriftin var tann sama, sum í triðja málinum. Sesilia Olsen vann bóltin frá verjuni hjá AB, og púra einsamøll móti málmanninum var hon ísakøld og legði bóltin trygt í málið.
Hóast munurin ikki var stórur á liðunum, so vóru vit tann rætti vinnarin, um ein hyggur eftir spæli og kjansum. Eisini var tað stuttligt at síggja, hvussu væl okkara kempaðu. Allar góvu seg alt tað tær høvdu, og tá eru tær ikki lættar at dansa við.
Liðið: Jana Jacobsen (M), Katrina Davidsen, Sesilia Prior, Kristina Dánialsdóttir Gásdal, Sissal Haraldsen, Paula Jensen (L), Mona Sunnuvudóttir Poulsen, Sesilia Olsen, Julia Niclasen, Arnóra Ingadóttir Á Løgmansbø, Ruth Thomasen, Hanna Thomassen, Anna Gaardlykke, Rebekka Egilstoft Hentze, Bjørk Dalsgaard og Marita E Thorsvig.
Næsti dystur verður komandi sunnudag, tá AB/B71 kemur á vitjan. Vónandi koma nógv at stuðla okkara røsku kvinnum, sum eru nummar 1 eftir tvey umfør.


text:
Tað er nú greitt, hvussu nógv næmingarnir á Glasi fáa í endurgjaldi fyri námsferðina, sum varð avlýst fyrr í ár.
Málið er nú lagt fyri Løgtingið og har vil Jenis av Rana, landsstýrismaður í mentamálum, hava Løgtingið at játta 1,35 milliónir til næmingarnar á Glasi.
Eitt stórt tal av næmingum á Glasi høvdu gjørt klárt at fara á námsferð til Fraklands og Portugals, men brádliga varð alt avlýst dagin fyri tey skuldu fara, tí korona rakti Evropa frá degi til dags.
Tað var skúlin sjálvur, sum í samráð við mentamálaráðið, noktaði næmingunum at fara á hesar námsferðir tí vandin fyri koronu var so stórur.
Næmingarnir høvdu goldið fyri ferðaseðlar, uppihald og ymisk tiltøk, sum tey skuldu til á námsferðini.
– Sambært eini uppgerð frá Glasi, kostar námsferðin 1,65 milliónir krónur, men næmingarnir hava longu fingið slakar 300.000 krónur endurgoldnar, sigur landsstýrismaðurin.
Sostatt hava næmingarnir mist 1,35 milliónir og her er talan um pening, sum næmingarnar hava samlað í felag, ella sum teir hava goldið sjálvir.
Jenis av Rana sigur, at av tí, at tað er skúlin sjálvur, sum hevur avlýst námsferðirnar, metir hann seg hava eina moralska skyldu at endurrinda næmingunum peningin teir hava mist.
Tí vil hann hava Løgtingið at játta næmingunum á Glasi 1,35 milliónir, sum verða markaðar til endurgjald í sambandi við námsferðir. Tað verður skúlin, sum fær ábyrgdina av at endurrinda peningin.


text:
NÓGV HENT Á ARGJUM
Hesa býráðssetuna hava vit raðfest nógv ymisk átøk á Argjum:
Gøtan framvið Sandá er komin niðan til bóndan, og hetta er kanska tað størsta trivnaðarátakið sum er gjørt, – til gleði fyri øll, ikki bara fyri Argjafólk. Tað var uppá tíðina at gøtukervið varð víðkað her úti “á vestara áarbakka”.
Hølir til 3.floks frítíðar skúlabørn og klubburin Argjaskotið hava verið risastór frambrot fyri trivnaðin millum børn og ung á Argjum.
Fleiri milliónir eru settar av til at keypa ognir framvið vegnum, soleiðis at fyrstu stigini kunnu takast til at loysa ferðsluvandan í vega tronganum út á Argjaboða, – og tá verður vegurin góður og tryggur allan vegin út á Boðan. Og tá kann bussleiðin koyra allan vegin út – eitt ynski sum argjaboðafólk hava havt leingi.
Komunan hevur í 2021 játtað fysta peningin til nýggja kirkju á Argjum og í næstum verður avtala undirritað við kirkjuráðið, har kommunan bindur seg til at játta pening til arbeiðið komandi árini.
Kirkjan verður eitt felags andaligt- og mentanarhús, ið styrkir samleikan hjá argjafólki Umframt kirkjuligar handlingar kann kirkjan verða karmur um ervi, fermingarveitslur og virksemi hjá felagsskapum. Kommunan skal tryggja, at nóg mikið av parkeringsplássum og góð atkoma verður til kirkjuna.
Tá gamla kirkjan verður seld, eigur kommunan at tryggja, at bygningurin verður gjørdur til eldraíbúðir.
Argja dart fær hølir í gamla Argja skúla, og er nú felagsskapur undir ÍSF og skipar fyri ungdómsvirksemi. So her verður enn eitt frítíðarítriv hjá ungum og vaksnum á Argjum at ganga til.
Um ársskiftið 20/21 verða 48 leiguíbúðir lidnar Undir Kongavarða og hetta er stórt frambrot, tí tað er fyrstu ferð at kommunan hevur staðið fyri at fáa leiguíbúðir bygdar.
Í vetur verður elsti partur av gamla skúla tikin niður og eitt opið, grønt øki við vøkstri, bonkum og spæliplássi verður skipað á hesum stað. Vit fáa tá eitt satt trivnaðarøkið til børn og barnafamiljur mitt í gomlu bygdini.
Børn við serligum avbjóðingum flyta í gamla Argja skúla í heyst. Talan er um eind undir Skúlanum á Fløtum, ið kallast 4-10 tilboðið, og á hesum deiliga stað og fína skúlabygningi við svimjihyli og fimleikahøll fáa børnini tær allarbestu umstøður.
Kommunan játtaði 600tús kr til at útbyggja Sjósavnið, og bólkur og verkætlanarleiðari er settur at arbeiða við tekningum og at reisa fígging til útbyggingina.
Jarðarmálið við festaran á Glyvursnesi er loyst soleiðis at golfvøllurin og grønur frítíðardepil verður gjørdur komandi árini. Arbeitt verður eisini við at fleiri frítíðarfelagsskapir kunnu hava sítt virksemi í gamla grótbrotinum í Glyvursnesi, m.a. bogaskjóting.


text:
Fríggjadagurin upprann og hetta var seinasti dagur við fótbóltsskúlanum á hesum sinnið. Guti og hansara venjarar og hjálparar fóru út á vøllin um 9-tíðina til seinasta dagin hjá teimum saman við hesum mongu børnunum, sum møtt vóru til hetta afturvendandi tiltaki hjá Tvøroyrar Bóltfelag.
Sum hinar dagarnir eydnaðist tað væl og børnini hugnaðu sær óført.
Tá klokkan gjørdist 14 gekk leiðin út í Ítróttarhøllina har handan var av diplomum, bóltum v/autografum, drekkidunk, ryggsekk og onnur ting, ið børnini fingu sum minni um hendan summar fótbóltsskúlan.
Vit vóru framvið við myndatólinum hendan seinasta dagin á hesum sinnið og í høvuðsheitum er talan um felagsmyndir.
Myndirnar kunnu síggjast við at fylgja hesari leinkjuni.
Allar myndirnar, ið undirritaði hevur tikið og lagt út á netið frá fótbóltsskúlanum kunnu síggjast við at fylgja hesari leinkjuni.


text:
Syngið og dansið við týsdagin
mentan02-12-2019 - 16:10 - Jóanis Nielsen
Syngið og dansið við týsdagin 3. desember kl. 14-16 í Bygdarhúsinum í Miðvági.
Tað eru tey vælsyngjandi og spælandi Bjarta Arge, Sigfríður Olsen, Tummas Heri og Eiler Østerø, sum spæla hesaferð.
Vit elska hesar løtur og gleða okkum til hugna og sang, at minnast aftur á góðar gamlar dagar og eitt prát. Vit eru komin í jólastemning og fara eisini at syngja jólasangir.
Kaffi/the og ríslamande er í steðginum.
Atgongumerki kostar 50 kr. og er samstundis ein lutaseðil, har drigið verður millum 10 góðar vinningar J
Heimatænastan í Vágum


text:
Síging
Til ber at síga 200 m í 300 m hædd í Lonini vestanfyri á Sandoynni*. Hetta er ein heilt serlig uppliving, har tú sleppur at ganga mitt í fuglalandinum tá tú ert komin eitt sindur niður í hædd. Útsýnið er eisini einastandandi. Kom og síggj sjálv/ur!
Dagurin er frá kl. 10.30-16.00 á leið. Tað ber eisini til at skipa dagin sum tit ynskja, um tit vilja byrja fyrr ella seinni.
*treyta av, at tað viðrar
Bílegging
Tú bíleggur túrin her, á síðuni hjá Guide to Faroe Islands.
Um tú hevur spurningar, ber til at seta seg í samband við Sandoyar Kunningarstovu á tlf. 222 078 ella info@visitsandoy.fo
Prísur
1200 per persón.
Við í prísinum er
síging, føroyskur matpakki, kaffi, te, kaka og frálík hjálp frá røskum fólki!
Túrar kunnu gerast júst til tykkum! Til ber at skipa fyri síging um tit eru ein bólkur á í minsta lagi fimm fólk.


text:
Eg havi tað á tunguni : ein kvalitativ kanning av føroyska málinum hjá børnum við føroyskum pápa og filipinskari ella tailendskari mammu (MA-ritgerð, Helena Kannuberg)
Eg havi tað á tunguni - Ein kvalitativ kanning av føroyska málinum hjá børnum við føroyskum pápa og filipinskari ella tailendskari mammu
Skrivað hevur Helena Kannuberg
Úrtak
Endamálið við ritgerðini er at fáa til vega nýggja og grundleggjandi vitan um føroyska málið hjá børnum í 4. flokki við føroyskum pápa og tailendskari ella filipinskari mammu. Talan er um kvalitativa kanning, sum fer í dýpdina við at kanna føroyska málið hjá 4 børnum. Við støði í skilnaðinum hjá Noam Chomsky millum málnýtslu (en. Performance) og málførleika (en. Competance) verður teirra mál kannað við at seta tvey háttaløg saman: samrøður og spurnabløð. Samrøðurnar veita atgongd til ta fríu taluna hjá børnunum, og spurnabløðini innihalda mállæruuppgávur, ið geva innlit í ástøðiliga málførleikan hjá børnunum. Í spurnablaðnum eru eisini uttanmálsligir spurningar, soleiðis at til ber at meta um, hvørt ávís viðurskifti kunnu sigast at hava týdning fyri føroyska málið hjá børnunum. Eisini fingu foreldrini hjá børnunum hvør sítt spurnablað, soleiðis at til ber at meta um, hvørt sosiala bakgrundin hjá børnunum kann ávirka teirra mál. Fyri at kunna meta um, hvussu føroyska málið hjá børnunum er í mun til javnaldrar teirra, har ið bæði foreldrini hava føroyskt sum móðurmál, er harumframt ein kontrollbólkur við í kanningini. Kontrollbólkurin varð kannaður á neyvt sama hátt, t.v.s. við samrøðu og spurnablaði, umframt at foreldrini eisini fingu spurnablað at fylla út. Til seinast er samrøða við ein føroysklærara, sum hevur undirvíst einum næmingi, sum er við í kanningini, í føroyskum. Endamálið við samrøðuni er at fáa eina fakliga heildarmeting av føroyska málinum hjá børnum við hesi málslig bakgrund frá fakpersóni, sum hevur hesar næmingar tætt upp at sær í dagliga yrki sínum. Úrslitini frá samrøðunum við børnini vísa, at tey hava vantandi kunnleika um gerandislig orð, sum eru partur av orðfeinginum hjá kontrollbørnunum. Eisini vísa úrslitini í samrøðunum, at børnini hava avbjóðingar við mállæruni í síni málnýtslu, sum fevna um vantandi kunnleika um kynstillutan, bendingarformar og setningsbygnað. Úrslitini frá mállæruuppgávunum vísa, at børnini fáa millum 62% og 100% rætt svar. Felags fyri øll børnini er, at tey klára seg betur í ástøðiliga málførleikanum í mun til praktisku málnýtsluna. Úrslitini benda á, at sosiala bakgrundin hjá børnunum hevur stóran týdning fyri, hvussu væl tey megna føroyska málið. Samrøðan við læraran vísir, at hann er tilvitaður um, at børn við føroyskum pápa og filipinskari ella tailendskari mammu hava avbjóðingar við føroyska málinum. Samrøðan teknar eisini eina mynd av einum fólkaskúla, ið ikki er brynjaður til at taka ímóti børnum við tvímálsligari bakgrund. Týdningarmikið er at fáa gongd á fleiri kanningar so skjótt sum gjørligt. Endamálið við teimum eigur at vera at útgreina málið hjá børnum í øllum aldri, ið hava tvímálsliga bakgrund. Við fleiri kanningum ber til at fáa meira skjalfesta vitan um málið hjá hesum børnum. Og meir vitan er neyðug, um hesin vaksandi bólkur av børnum skal fáa dygdarbetri málsliga hjálp.


text:
22 Men skriftin hevur innilokað
alt undir synd, at fyrijáttanin
við trúgv Jesu Christs mátti verða
givin til teirra sum trúgva.
23 Men áður enn trúgv kom,
vórðu vit hildnir í varðhaldi undir
lógini, byrgdir inni fram at trúnni
sum skuldi síðan verða opinberað.
24 Hvørsvegna lógin var skúlameistari
okkara at føra okkum til
Christs, at vit máttu verða rættvísgjørdir
við trúgv.
25 Men eftir at trúgv er komin,
eru vit ikki longur undir skúlameistara.
26 Tí tit eru allir børn Guðs við
trúgv á Christ Jesus.
( Gal. 3:22-26 FKJ )
14 Tí synd skal ikki hava harradømi
yvir tykkum: tí tit eru ikki
undir lógini, men undir náði.
15 Hvat tá ? skulu vit synda, av
tí at vit eru ikki undir lógini, men
undir náði ? Guð sýti fyri.
16 Vita tit ikki, at til hvørs tit
undirgeva tykkum sjálvar tænarar
at lýða, tænarar hans tit eru
hvønn tit lýða; hvørt hjá synd at
deyða, ella hjá lýdni at rættvísi ?
17 Men Guð veri takkaður, at
tit vóru tænararnir hjá synd, men
tit hava lýtt frá hjartanum tí sniði
av Guðs-læru sum varð fingin
tykkum.
18 Verandi tá gjørdir fríir frá
synd, gjørdust tit tænararnir hjá
rættvísi.
( Rom. 6:14-18 FKJ )
“Ikki longur undir” merkir, at vit eru ikki longur undir lógini sum VEG til frelsu. Verandi nú undir náðini, eru vit eru ikki longur undir lógini, men hetta ger okkum tó ikki óheftar av tí, at brot á lógina (tey 10. boðini) er synd.
Hann sigur aldeilis ikki, at tað nú skuldi verið líkamikið, um tú syndar ella ikki. Heldur tú tað, so ert tú VANLUKKULIGA VILLEIDDUR AV EINARI DJEVULSKARI FALSLÆRU, SUM Í DAG ER VORÐIN SERA POPULER MILLUM PINSARNAR. Nei, synd er enn synd og má avvaskast og vendast um frá og skýggjast sum Satan sjálvur.
Vit eru ikki undir lógini. Vit eru undir náðini.
Hvar er so lógin nú?
Er hon fjernað?
Nei, .. hon er í huga okkara og í hjarta okkara:
10 Tí hesin er sáttmálin sum eg
vil gera við hús Ísraels eftir teir dagarnar,
sigur Harrin; eg vil leggja
lógir mínar inn í huga teirra, og
skriva tær í hjørtu teirra: og eg vil
vera fyri teimum ein Guð, og teir
skulu vera fyri mær eitt fólk :
11 Og teir skulu ikki læra
hvør maður næsta sín, og hvør
maður bróður sín, sigandi, Kenn
Harran: tí allir skulu kenna meg,
frá hinum minsta til hins størsta.
12 Tí eg vil vera miskunnsamur
mót órættvísi teirra, og syndir
teirra og misgerðir teirra vil eg
minnast ei meir.
13 Í at hann sigur, Ein nýggjan
sáttmála, hevur hann gjørt hin
fyrsta gamlan. Nú, tað sum forferst
og gerst gamalt er til reiðar
at hvørva burtur.
( Hebr. 8:10-13 FKJ )
( Sí annars eisini Ezek. 36:25-27 KJB )
Hvørsumhelst ið fremur synd
misbrýtur eisini lógina: tí synd er
misbrótingin av lógini.
( I. Jóh. 3:4 FKJ )
.. hetta er SJÁLV DEFINITIÓNIN AV SYND, til ALLAR tíðir.
HVAT skulu vit tá siga ? Skulu
vit halda áfram í synd, at
náði kann gerast ríkilig ?
2 Guð sýti fyri. Hvussu skulu
vit, sum eru deyðir fyri synd, liva
longur í henni ?
( Rom. 6:1-2 FKJ )
DULAMAÐURIN OG ALT HANSARA FALSLÆRANDI HARKALIÐ SKULU HERVIÐ VERÐA KALLAÐIR TIL UMVENDINGAR. TEIR VILLEIÐA EIN STÓRAN HÓP AV FÓLKI TIL ÆVIGA GLATAN Í HELVITI.
Tí tey halda áfram í síni synd, órædd fram eftir breiða vegi beint í helviti.
FLÝGGIÐ FRÁ LEIGUSVEINUNUM: ÚLVUNUM Í SEYÐASKINNUM!!!
(Sitatini eru úr fyrstu útgávu av FKJ N.T.)


text:
MALIÐ KAFFI
-
Floyma GOLD MALIÐ KAFFI - (20 STK) KARTONGATB - JURA KAFFI716,00 DKK u/mvg
895,00 DKK v/mvg
Avrundaður og týðiligur smakkur; ein maltaður espresso við varligari stikkulsber og sitrus súrgan, fevndur av náttúruríkari friðsælu. malið kaffi...View full details716,00 DKK u/mvg
895,00 DKK v/mvgSale
-
Floyma HOME MALIÐ KAFFI - (20 STK) KARTONGATB - JURA KAFFI716,00 DKK u/mvg
895,00 DKK v/mvg
Hetta kraftmikla, silkimjúka og søtt smakkandi føroyska blandið, er sum ein opinbering av heimagjørdum smakki, ið gerst sum eitt við veðurbarda før...View full details716,00 DKK u/mvg
895,00 DKK v/mvgSale


text:
30. september 2020
Fyrstu vegleiðingarnar um nýggju dátuverndarlógina eru nú tøkar á heimasíðuni hjá Dátueftirlitinum, dat.fo.
Løgtingslóg um vernd av persónupplýsingum (dátuverndarlógin) kemur í gildi 1. januar 2021. Dátuverndarlógin kemur í staðin fyri løgtingslóg um viðgerð av persónsupplýsingum, sum samstundis fer úr gildi. Dátuverndarlógin er í høvuðsheitum grundað á ES fyriskipanina um viðgerð av persónupplýsingum (Generel Data Protecion Regulation – GDPR), sum kom í gildi í ES 25. mai 2018.
Dátuverndarlógin skal verja persónupplýsingarnar hjá tí einstaka.
Dátueftirlitið fer næstu mánarnar til løgtingslógin kemur í gildi at arbeiða miðvíst við at økja um almenna kunnleikan til lógina og dátuverndarøkið sum heild. Fleiri vegleiðingar eru ávegis, eins og Dátueftirlitið fer at skipa fyri kunningartiltøkum.
Tíðindi
Dátuvernd í starvsviðurskiftum og yvirlit yvir viðgerðir
TíðindiVegleiðingar um dátuvernd í starvsviðurskiftum og...


text:
11. oktober spældu bestu mansliðini hjá Neistanum og VÍF í Høllini á Hálsi í Burn-deildini. Tað endaði 35-35, men Neistin skoraði bert 34 mál í dystinum. Á dómaraseðlanum varð eitt mál ov nógv skrásett til heimaliðið, og VÍF legði protest og kærdi til Aganevndina hjá Hondbóltssambandinum.
Aganevndin hevur nú tikið avgerð um kæruna um "spøkilsismálið" ella "huldumálið". Niðurstøðan er, at dysturin kann/skal spælast av nýggjum, um VÍF ynskir hetta.
Hesum boðar Hondbóltssambandið frá fyrrpartin.
Harvið er tað ikki vist, at VÍF fer at fáa nakað burturúr, at liðið skoraði eitt mál meira í dystinum 11. oktober.
VÍF skal boða HSF frá, um felagið ynskir nýggjan dyst í seinasta lagi hósdagin 29. nov. kl. 15.00. Um ikki, so endar tað við at liðini fáa eitt stig hvør.
Úrskurðurin kann lesast her
Her eru brot úr honum:
- Skrivarin metti skot (mál 24) hjá Jónsveini Dulavík fara í mál og skundaði
sær at skriva og sá tí ikki, at málverjin hjá VÍF fór afturum málið eftir bóltinum. Tær harmast um mistakið, men gjørdu eftir bestu sannføring.
- Aganevndin kann sambært § 6a, stk. 3 í viðtøkunum hjá HSF m.a. áseta, smb.
nr. 3 døma eitt lið at missa stig og/ella mál í einum dysti
nr. 4 áseta at nýggjur dystur skal spælast
nr. 5 at flyta stig til móttstøðuliðið
- Aganevndin metir, at ein ikki kann útiloka, at gongdin í seinastu 8 minuttunum av dystinum hevði verið annaðleiðis, um rætta støðan framgekk av máltalvuni og tískil er aganevndin komin til tann úrskurð, at nýggjur dystur skal/kann spælast millum liðini, treytað av at VÍF ynskir at leika nýggjan dyst. Aganevndin er av teirri fatan, at tá dysturin endaði við javnleiki, nýtist nýggjur dystur ikki
neyðturviliga ítróttarliga ella kappingarliga verða í áhuga VÍF´s. Við nýggjum dysti kann VÍF vinna eitt eyka stig, men eisini risikera at missa eitt stig.
- Aganevndin vil tískil lata tað vera upp til VÍF, at gera av um teir ynskja at leika nýggjan dyst.


text:
Helgi gav Poul danskan blokk
Politikkur18-09-2019 - 12:18 - Jóanis Albert Nielsen
Fráfarni landsstýrismaðurin Poul Michelsen fekk ein danskan skriviblokk frá Helga Abrahamsen, nú vaktarskiftið hevur verið í Tinganesi. Tað var fyri at minna hann á, at danskur blokkur er ikki so galin.
- Eg havi stóra virðing fyri tær og øllum tí, tú hevur lagt eftir teg sum landsstýrismaður, segði Helgi Abrahamsen í røðuni, hann helt fyri fráfarna landsstýrismanninum.
Á móttøkuni fyrrapartin í gjár fekk Poul Michelsen eisini bókina, sum sitandi forsætisráðharrin í Bretlandi, Boris Johnson, hevur skrivað um fyrrverandi forsætisráðharran í Bretlandi, Winston Churchill.
- Tú er hugsjónarmaður, og eingin ivast í, hvat tú heldur. Av somu orsøk dámar mær eisini væl, tá ið tú tekur orðið í tingsalinum, tí eg veit frammanundan, at antin eri eg fullkomiliga samdur ella ósamdur í tí, tú ber fram, segði Helgi Abrahamsen.
Poul Michelsen gav Helga Abrahamsen bókina Tann deiliga havn, sum William Heinesen hevur skrivað.
- Vit eiga øll Havnina, og eg vóni, at tú fer at vísa virðing fyri hesum litríka og dynamiska umhvørvinum, sum okkara høvuðsstaður er, segði Poul Michelsen.
- Vónandi fer tú eisini at gera alt fyri at finna breiðar semjur í átrokandi politiskum málum, millum annað nú orkuskiftið skal fremjast og avbjóðingin við gongd í haga skal loysast, segði Poul Michelsen.


text:
Snurk
Í 2007 byrjaði Snurk upprunaliga sum ein vælgerðarverkætlan, sum skuldi vísa á øll tey ungu heimleysu í Hollandi. Ístaðin fyri at gera eitt siðbundið samskiftisátak fekk Peggy og maður hennara Erik hugskotið, at tey vildu gera eina vøru, sum kundi seljast og harvið eisini útvega pening til felagsskapin SZN - The Dutch foundation for homeless youngsters. Hugskotið var at prenta myndir av pappkassum á seingjarklæðir, soleiðis at tað gav illusjónina av at sova sum ein heimleysur, nakað sum vaktið stóran ans og gav eitt avbera gott úrslit. Hetta elvdi til at parið brádliga sá møguleikar við at spæla enn meir við storytelling og myndaprent á seingjarklæðir.
Hugskotini koma allastaðni frá, men í mun til aðrar framleiðarar av seingjarklæðum til børn, tekur Snurk tey smáu í álvara, við at avmynda teirra dreymar um t.d. at vera ein rúmdarmaður, prinsessa, brandmaður o.s.fr. á ein meira búnan og stílreinan máta. Næstan øll settini eru t.d. heilt hvít við einum klárum prentið, sum passar væl inn í serstakliga norðurlendsk heim, har sjálvt barnakømurini gjarna mugu vera løtt og frísklig. Seingjarklæðini frá Snurk eru øll gjørd úr einari høgari bummullargóðsku við serstøkum myndaprentið í góðari sniðgávu. Hvørt tað einasta myndaprent gera tey sjálvið - Rúmdarmaðurin er t.d. gjørdur eftir tí upprunaligu NASA moon lander draktini, Sjórænarin í samband við búnarnir úr filminum Pirates of the Caribbean, Havfrúgvin út frá einari mynd av einum sporlið sett saman við einum sjálvseymaðum og perlubroderaðum yvirdeili og Ballett dansarinnan í samband við The Dutch National Ballet, sum hjálptið parinum við at velja eitt ballettskjúrt, og síðani var mynd tikin av einari ballett dansarinnu í skjúrtinum. Bara tað besta, hvør einstakur smálutur og mest lívliga er gott nokk, til at framleiða Snurk seingjarklæðir til børn og barnsligar sálir ;)


text:
Nýggjar bøkur
Nýggj, spennandi ungdómsbók
Ein forvitnislig ungdómsbók, sett saman av frásøgn, dagbók og hugarensli um at ferðast, finna seg sjálva og loysa eina krimigátu. Søgan um Lauru er…
Perlufiskarin
Perlufiskarin er fyrsta bók í eini røð við fýra bókum við heitinum Søgnin um eygnasteinin. Gentan Miranda finnur tær vakrastu perlurnar á havbotnin…
5 minuttir long ævintýr
32 av teimum allarbetu ævintýrunum, søgd soleiðis, at tað bara varir 5 minuttir at siga frá. Hetta er bókin at taka til, tá ið øll er móð og troytt…
1000 góð orð
Ein bók, sum stimbrar máli og málmenning hjá børnum. Í bókini eru orð um kroppin, familjuna, heimið, klæðini, tú gongur í, hvussu alt eitur uttanfy…
Ikki kitla leyvuna
Fært tú at vita, at tú ikki mást kitla, ja, so kitlar tú heilt vist! Ein fitt bók til tey allarminstu um at strúka eftir hárunum á djórum og fáa te…
Hilbert
Vit komu at kenna Hilbert í bókini Træið, har hann vildi verða við, at hann dugdi at flúgva. Nú ringir hann knappliga ein dagin til Bob og má hava …


text:
KÍ (4-4-2): Lukasz Jarosinski - Jóannes Kalsø Danielsen, Odmar Færø, Heini Vatnsdagl, Jesper Brinck - Jóannes Bjartalíð, Deni Pavlovic, Jákup Biskopstø Andreasen, Patrik Johannesen - Ole Erik Midtskogen, Jonn Johannesen
Bonkur: Kristian Joensen, Ísak Simonsen, David Skrbec, Páll Andrasson Klettskarð, Ólavur Niclasen, Boris Dosljak, Steinbjørn Olsen
B36 (4-2-3-1): Símun Rógvi Hansen - Benjamin Heinesen, Erling Dávidsson, Sonni Ragnar Nattestad, Alex Mellemgaard - Magnus Holm Jacobsen, Stefan Radosavljevic - Árni Frederiksberg, Michal Przybylski, Ragnar Samuelsen - Sebastian Pingel
Bonkur: Mattias Lamhauge, Eli Falkvard Nielsen, Jóhann Hansson Joensen, Hannes Agnarsson, Andreas Thomsen, Martin Agnarsson
Fyrsta bríksl við Djúpumýrar verður klokkan 18.30. Fylg við á forsíðuni
Soleiðis stilla liðini upp í Klaksvík
Lukasz Jarosinski verjir KÍ-málið, ið hevur so at siga allar útileikararnar tøkar. Magnus Holm Jacobsen er aftur hjá B36 - liðformaðurin Andrias Eriksen og Ròi Mørk Hentze eru framvegis skaddir.
Kristian Joensen er annan dystin á rað á bonkinum hjá KÍ (Mynd: Sverri Egholm)
KÍ (4-4-2): Lukasz Jarosinski - Jóannes Kalsø Danielsen, Odmar Færø, Heini Vatnsdagl, Jesper Brinck - Jóannes Bjartalíð, Deni Pavlovic, Jákup Biskopstø Andreasen, Patrik Johannesen - Ole Erik Midtskogen, Jonn Johannesen


text:
Tey eru nú komin til næstseinasta dag á Danish Open 2017, og hava føroyingar nú rokkið finalu allar fýra dagarnar. Signhild Joensen setti føroyskt met og juniormet í 50 rygg, og Róland Toftum føroyskt met í 100 bringu, umframt at bæði komu í finalu seinnapartin.
Føroyingar í finalu á Danish Open 2017 – Dagur 4
- Signhild Joensen (2000) 29.98, føroyskt met og nr 5 í 50 rygg – víðari til A-finalu
- Frans Johannessen (1992) 51.40 og nr 6 í 100 frí – víðari til A-finalu
- Róland Toftum (1998) 1:06.24, føroyskt met og nr 11 í 100 bringu – víðari til B-finalu
Hartil er Óli Mortensen í skjótasta riðli í 1500 metra frísvimjing, nú seinnapartin, við 15:36.96 og skjótastu tilmeldingartíð av øllum. Hann vann greitt 800 frí nú sunnudagin, á stórt sæð hesum somu sum hann nú skal kappast við, og liggur tí væl fyri at taka gullið á báðum hesum longstu teinum.